text:
Olubereberye 42 LCB – मत्ती 42 NCA
Baganda ba Yusufu Bajja e Misiri
142:1 Bik 7:12Yakobo bwe yategeera nga mu Misiri eriyo emmere, n’agamba batabani be nti, “Lwaki mutunula butunuzi? 242:2 Lub 43:8Mpulidde nti mu Misiri eriyo emmere, muserengete mutugulireyo emmere, tube balamu, tuleme okufa.”
3Awo baganda ba Yusufu ekkumi ne baserengeta e Misiri okugula emmere. 442:4 nny 38Kyokka Yakobo n’atasindika Benyamini, muto wa Yusufu wamu ne baganda be kubanga yatya nti akabi kayinza okumutuukako. 542:5 a Lub 41:57 b Lub 12:10; Bik 7:11Bwe batyo batabani ba Isirayiri ne bajja mu Misiri wamu n’abalala abajja okugula emmere, kubanga ensi ya Kanani yali ejjudde enjala.
Yusufu Asanga Baganda be
642:6 a Lub 41:41 b Lub 37:7-10Mu kiseera ekyo Yusufu ye yali afuga Misiri; nga y’aguza abantu emmere. Awo baganda be ne bajja ne bamuvuunamira. 742:7 nny 30Yusufu n’abalaba n’abategeera, wabula n’abayisa nga b’atamanyi n’ayogera nabo n’obukambwe. N’ababuuza nti, “Muva wa?” Ne bamuddamu nti, “Tuva mu nsi ya Kanani, tuzze kugula mmere.”
842:8 Lub 37:2Bw’atyo Yusufu n’ategeera baganda be kyokka bo ne batamutegeera. 942:9 Lub 37:7Awo Yusufu n’ajjukira ebirooto bye ku bo. N’abagamba nti, “Muli bakessi; muzze kuketta nsi yaffe mulabe bw’eri ennafu.” 10Ne bamuddamu nti, “Nedda mukama waffe; abaddu bo tuzze kugula mmere. 11Ffenna tuli batabani ba musajja omu, tuli basajja ba mazima. Abaddu bo tetuli bakessi.” 12Ye n’abaddamu nti, “Nedda muzze kulaba obunafu bw’ensi yaffe bwe buli.” 1342:13 Lub 37:30, 33; 44:20Ne bamuddamu nti, “Abaddu bo tuli kkumi na babiri, tuli baana ba muntu omu mu nsi ya Kanani, laba muto waffe n’olwa leero ali ne kitaffe, n’omulala yafa.”
14Naye Yusufu n’alumiriza nti, “Kiri nga bwe mbagambye, muli bakessi. 1542:15 1Sa 17:55Nzija kubategeerera ku kino, ndayidde obulamu bwa Falaawo temujja kuva wano, okuggyako nga muto wammwe aleeteddwa wano. 1642:16 nny 11Mutume omu ku mmwe, aleete muganda wammwe, mwe mubeere mu kkomera, ebigambo byammwe byetegerezebwe obanga ddala bye mwogedde bya mazima. Oba si ekyo ndayidde obulamu bwa Falaawo, muli bakessi.” 1742:17 Lub 40:4Awo n’abateeka bonna mu kkomera okumala ennaku ssatu.
1842:18 Lub 20:11; Lv 25:43Ku lunaku olwokusatu Yusufu n’abagamba nti, “Mukole bwe muti okuwonya obulamu bwammwe, kubanga ntya Katonda; 19obanga ddala muli basajja b’amazima, omu ku baganda bammwe asigale ng’asibiddwa mu kkomera, abalala mugende mutwalire abantu bammwe emmere, 2042:20 nny 15, 34; Lub 43:5; 44:23mundeetere muto wammwe, olwo ebigambo byammwe bikakasibwe muleme okufa.” Awo ne bakola bwe batyo.
2142:21 a Lub 37:26-28 b Kos 5:15Awo ne bagambagana nti, “Ddala tuliko omusango gwa muganda waffe, kubanga twalaba nga mweraliikirivu, bwe yatwegayirira ne tutamuwuliriza; akabi kano kyekavudde katutuukako.” 2242:22 a Lub 37:21-22 b Lub 9:5 c 1Bk 2:32; 2By 24:22; Zab 9:12Lewubeeni kwe kubaddamu nti, “Nnabagamba muleme kukola kabi ku mulenzi, nga mmwe temumpuliriza; kale omusaayi gwe kyeguva gutuwalanwako.”
23Ne batamanya nti Yusufu ategedde bye boogedde, kubanga bayogeranga naye nga bayita mu mutaputa. 2442:24 nny 13; Lub 43:14, 23; 45:14-15Awo Yusufu n’atunula ebbali n’akaaba, ate n’akyuka gye bali n’ayogera nabo. Awo n’atwala Simyoni n’amusiba nga balaba. 2542:25 a Lub 43:2 b Lub 44:1, 8 c Bar 12:17, 20-21N’alagira bajjuze ensawo zaabwe eŋŋaano, era bazze ensimbi za buli omu mu nsawo ye, baweebwe n’entanda; ne bibakolerwa. 26Awo ne batikka endogoyi zaabwe eŋŋaano ne bagenda.
2742:27 Lub 43:21-22Naye omu ku bo bwe yasumulula ensawo ye okuliisa endogoyi ye nga bali mu kifo mwe baasula, n’alaba ensimbi ze ku mumwa gw’ensawo; 2842:28 Lub 43:23n’agamba baganda be nti, “Ensimbi zange baazinzirizza, ziizino mu kamwa k’ensawo yange!” Ekyo ne kibeeralikiriza, buli omu n’atandika okutya, nga bwe bagamba nti, “Kiki kino Katonda ky’atukoze!”
Batabani ba Yakobo Bamutegeeza
29Bwe baakomawo mu nsi ya Kanani eri Yakobo kitaabwe ne bamutegeeza byonna ebyababaako, nga bagamba nti, 3042:30 nny 7“Omusajja omufuzi w’ensi y’e Misiri yayogera naffe n’obukambwe era n’atuyisa nga abaali bagenze okuketta ensi ye. 3142:31 nny 11Naye ne tumugamba nti, Tuli basajja b’amazima, tetuli bakessi, 32tuli abooluganda kumi na babiri, baana ba muntu omu, munnaffe yafa, ne muto waffe olwa leero ali ne kitaffe mu nsi ya Kanani.
3342:33 nny 19, 20“Awo omusajja oyo omufuzi w’ensi n’atugamba nti, ‘Ku kino kwennaategeerera nga muli beesigwa: muleke wano omu ku baganda bammwe, mutwale eŋŋaano olw’enjala eri mu maka gammwe. 3442:34 Lub 34:10Mundeetere muto wammwe, kwe nnaategeerera nga temuli bakessi, muli basajja b’amazima, olwo ne ndyoka mbawa muganda wammwe, mulyoke mugule emmere mu nsi eno.’ ”
3542:35 Lub 43:12, 15, 18Bwe baatuuka eka, buli eyafukumulanga ensawo ye, laba ng’omuvumbo gw’ensimbi ze mweziri. Awo bo ne kitaabwe bwe baalaba emivumbo gy’ensimbi ne batya. 3642:36 Lub 43:14Yakobo kitaabwe n’abagamba nti, “Munzigyeko abaana bange: Yusufu taliiwo, ne Simyoni taliiwo ne kaakano mwagala muntwaleko Benyamini!”
37Awo Lewubeeni n’agamba kitaawe nti, “Ottanga batabani bange bombi, bwe sirikomyawo Benyamini gy’oli; mumpe, nange ndimukomyawo gy’oli.”
3842:38 a Lub 37:33 b nny 4 c Lub 37:35 d Lub 44:29, 34Naye Yakobo n’agamba nti, “Mutabani wange tajja kuserengeta nammwe, kubanga muganda we yafa, era ye y’asigalawo yekka. Akabi bwe kalimutuukako mu lugendo lwe mugendako, muliserengesa envi zange emagombe nga nkyali munakuwavu.”


c: text/html

text:
Gavumenti ya Uganda n’ebitongole byonna eby’obwannakyewa bisabiddwa okuteeka abantu abaliko obulemu ku mwanjo mu ntekateeka n’emisomo gyonna egitegekebwa egy’okwekulakulanya mu kaweefube ow’okulaba nga nabo babaako emirimu egy’enjawyulo gye beekolera mwe…
Category: Luganda
Abasumba abawukanye mu Bufumbo Obutukuvu Mulekeraawo Okubuulirira abafumbo
Chaplain w’Omulabirizi w’e Mukono olwaleero agattiddwa mu bufumbo Obutukuvu Bishop James William Ssebaggala n’ayambalira abantu abalemwa obufumbo Obutukuvu okulekeraawo okubuulirira abaagala okubuyingira. Bino Omulabirizi w’Obulabirizi bw’e Mukono Ssebaggala asinzidde mu…
Abatuuze B’okukyalo Bbanda mu Mukono Boogedde ku Mugenzi Maj. Gen. Kasirye Ggwanga
Abatuuze ku kyalo Bbanda Kyandaaza ekisangibwa mu ggombolola y’e Nakisunga mu disitulikiti y’e Mukono bakubiddwa echukwe olw’amawulire ag’ennaku agabatuuseeko ag’okufa kwa Maj. General mu magye ga Uganda Kasirye Ggwanga afudde…
Omulabirizi we Mukono James William Ssebaggala Yenyamidde eri abo ababba ebintu ebirina Okuyamba abanaku
Omulabirizi we Mukono James William Ssebaggala yenyamidde olwa abakungu mu gavumenti ya Uganda ab’olubatu okwedisa ensimbi wamu n’emmere gyebalina okugabirwa abantu abatalina kyakulya mu COVID-19 nebitwalibwa ate abo abalinawo. Okwogera…
Katemba e Mukono mu Kukwaata Amayembe
Bya: Hassan Bulesa Abatuuze ku kyalo Kalebera ekisangibwa mu ggombolola ye Kyampisi mu district ye Mukono bakedde kweyiwa mu maka gamutuuze munabwe Wilberforce Kinene agambibwa okuleeta ebiteberezebwa okubeera ebyokoola ku…
Amyuka owe Ggombolola lye Nakisunga e Mukono Awonye Okugajambulwa Bamulekwa lwa Kwekobaana Kutunda Takka Lyabwe
Wabadewo vvawo mpitewo ku kyaalo Banda _Kyandaaza ekisangibwa mu ggombolola ye Nakisunga e Mukono bamulekwa bomujaasi wa UPDF sgt. Kato Matiya bwe batabukide Barbra Ndagire agambibwa okuba nanyini taka era…
Obutakanya mu kuyisa embalirira ye kibuga Mukono
Bya: Hassan Bulesa Obutakanya saako n’okwekaddaga bye byefuze olukiiko lw’ekibuga Mukono mukuyisa embalirira ye kibuga kino ey’obuwumbi 17 wali Ku jobiah hotel e’Mukono. Abamu Ku bakansala okuli Ronald Senabulya ne…
Abakiise Bakubagany Empawa Kukiteeso kyo kusiima Museveni-Mukono
Bya: Hassan Bulesa Wabadewo okuwanyisiganya ebigambo ebisongovu mu lukiiko lwa district ye Mukono ba kansala abamu webaleese ekiteeso ekisiima pulezidenti Museveni okulwanyisa ekirwadde kya corona virus mu ggwanga abamu nebakiwakanya…
Kayunga District Confirms 2 Postive Cases of COVID-19
Kayunga District has confirmed 2 Positive Cases of COVID 19 among the 65 Contacts who have been at Namagabi Quarantine Center for 14 Days. When the results were released by…
Olugero lwa leero, lwa WAKAYIMA, WANGO NE SSEWAJJUBA
AWO olwatuuka, nga wabaawo abeemikwano basatu; Wakayima, Wango ne Ssewajjuba. Omukwano gwali gubasaza mu kabu era nga batambula bonna. Olwali olwo nga Wakayima anyiiza Wango era olwamala ng’adduka nga yeekukuma.…

robotstxt: allowed

filter: keep


text:
Ettooke bwe lyafuna erinnya lyalyo
GENDA NE KU MUKO GUNO: ENGERO ZA BAJJAJJA 2
EDDA ennyo, ku nsi kuno kwalingako abantu ba muswaba abaakeeranga okuyigga okufuna kye balya. Abantu baakwo tebaalinga balimi naye nga bayizzi bamutasubwa era emmere yaabwe yabanga nnyama njigge.
Naye essanyu teribeerera. Olwali olwo ekyeya eky’amaanyi nga kibalumba era ekyava mu kyeya kino y’enjala kakuuse eyaleka abantu nga beerya nkuta, kubanga ensolo nnyingi zaafa ate n’entono ezaasimattuka ne zidduka ne zeeyongerayo nga zinoonya ekyokulya.
Abantu enjala yabanafuya nnyo nga n’abaana baabwe bakeera mu bibira kunoonya kye basobola okuzza eri omumwa.
Lumu, abaana babiri baali bafeffetta ekibira okunoonya kye balya, ne bagwa ku kimera ekyali ekiwanvuwanvu nga waggulu kiriko ebibala ebyali ebya kyenvuyenvu. Abaana bano ababiri omu yabuuza munne oba ebibala bino babirya kyokka nga ku bombi tekuli amanyi kubanga baali tebabirabangako.
Omwana omu yaleeta ekirowoozo nti alinnye agende alye ku kibala alabe oba kiriika. Yawalampa ekimera kino era bwe yatuuka waggulu n’akongola ekibala n’assa mu kamwa n’alya, agenda okuwulira nga kiwooma okukamala olwo n’akongola n’ekirala era olw’obugonvu n’obuwoomi obwakiriko, ng’amiringusa kimiringuse.
Munne eyali asigadde wansi agenda okulaba nga munne ali waggulu awoomerwa okukamala, kwe kumubuuza nga bw’akaaba nti:
“Tokke, tokke nange ndyeko?
Tokke, tokke nange ndyeko?”
Yali amugamba ave ku kimera waggulu akke wansi naye asobole okulinnya yeeriire ku bibala munne bye yali awoomerwa.
Abantu abalala abaali mu kibira nga nabo banoonya ebyokulya wano we baasanga omwana ono ng’ali wansi awanjagira munne ali waggulu amirungusa ebibala nti:
“Tokke, tokke nange ndyeko?
Tokke, tokke nange ndyeko?”
Bwe baatunula waggulu ne balaba omwana alya ebibala ebibuulukuse kwe kumulagira akongole ng’abasuulira wansi era bwe baalyako ne bawulira nga biwooma olwo nabo ne baffeffetta ebibala bino nga bwe balya ebyali bibuulukuse.
Bwe baabanga batuma abaana okugenda mu kibira balabe oba ekimera kiri kye baalyako ebibala ebiwooma oba kyassa ebibala ebirala nga bagamba nti ‘Genda wali we twasanga omwana agamba tokke olabe oba ebibala gyebiri”
Ekigambo tokke, kye kyavaamu ttooke ne lituumibwa ekibala ekyo kye baalya ne kibawoomera era ne leero tuliyita ttooke ate kwe libalira ne tukiyita ekitooke.
Abantu bwe baakoowa okugendanga mu kibira okufeffetta ebibala bino ne basalawo ekimera kino kye baali batuumye ekitooke okukireeta okumpi mu maka gaabwe ne bakisimba era leero bw’otuukayo osanga ensuku ezigudde akaleka
Nange awo we nalabira.
(Wekkaanye nti Abaganda bakkiriza nti ekitooke kyaleetebwa Nambi Nantuttululu naye olugero lwa Nambi terulaga bwe lyajjamu kuyitibwa ttooke.)
Engeri ekiryo gye kyafunamu erinnya lyakyo
GENDA NE KU MUKO GUNO: ENGERO ZA BAJJAJJA 2
Awo olwatuuka ne wabaawo omusajja n’awasa mukazi we ne bazaala abaana baabwe bataano.
Olwali olwo enjala n’egwa mu kitundu ng’ekyokulya bawamma kiwamme. Lumu maama w’abaana yali anoonya ky’aliisa abaana be ne bba nga takiraba era bwe yali atambulatambula n’alaba oluddo emmanju w’enju olwali lulanze nga luliko n’ebikoola ebinene. Yayagala okunogako ebikoola afumbire abantu be naye nga takakasa oba ddala oluddo luno balulya.
Yayita omwana omukulu n’amutuma agende kitaawe gye yali abajjira, amubuuze oba oluddo olulanda, luli oluli emmanju balulya.
Yamukuutira obuteerabira era omwana mu kwagala obuteerabira, yagenda ayimba nti:
Maama abuuza nti luli oluli emmanju balulya?
Maama abuuza nti luli oluli emmanju balulya?
Bwe yali atambula n’atuuka mu kibira kye yalina okuyitamu alyoke agguke emitala kitaawe gye yali abajjira. Bwe yali ayimba ate olwo ebinyonyi ebyali mu kibira nabyo ne bitandika okuyimba nga bwe bimuyeeyereza nti:
Jjogo jjogoli jjogoli jjogo jjogoli jjogoli!
Jjogo jjogoli jjogoli jjogo jjogoli jjogoli!
Omwana yawuniikirira era n’ayimirira n’atandika okuyimba nti
Maama abuuza nti luli oluli emmanju balulya?
N’ebinyonyi ne biddamu nti
Jjogo jjogoli jjogoli jjogo jjogoli jjogoli
Baagenda bayimba bwe batyo ekyavaamu n’omwana n’atandika kuyimba jjogo jjogoli jjogoli jjogo jjogoli jjogoli
Eby’okugenda ewa kitaawe yabyerabira n’atandika kuyimba jjogoli n’ebinyonyi.
Maama bwe yalinda n’alaba ng’omwana tadda kwe kutuma amuddako era n’ono yagenda ayimba aleme kwerabira naye bwe yatuuka awaali mukulu we n’ebinyonyi nga bayimba jjogoli naye n’atandika kuyimba jjogoli era gye baali bamutumye teyatuuka.
Maama yatuma Omwana owookusatu n’owookuna naye bonna nga bwe batuuka ku binyonyi nga badda mu kuyimba jjogoli n’ebinyonyi.
Oluvannyuma yatuma omwana asembayo obuto n’amukalaatira akomewo mangu amanye oba bafunye kye banaalya. Omwana naye yagenda ayimba asobole obuteerabira:
Maama abuuza nti luli oluli emmanju balulya?
Bwe yatuuka mu kibira n’asanga bakulu be n’ebinyonyi nga bayimba Jjogo jjogoli jjogoli jjogo jjogoli jjogoli.
Kyokka ye yalemera ku luyimba lwe olwa maama abuuza… era n’abayitako ng’agenda ayimba okutuusa lwe yatuuka ku bbajjiro lya kitaawe n’amubuuza oba oluddo luli oluli emmanju balulya naye n’amuddamu nti yee balulya
Yakyusa okudda eka n’agenda ng’ayimba nti:
Taata agambye nti luli oluli emmanju balulya
Taata agambye nti luli oluli emmanju balulya
Bakulu be era yabayitako buyisi n’agenda ategeeza nnyina nti oluddo luli oluli emmanju balulya era n’aloopa ne bakulu be abaali mu kibira nga bayimba jjogoli n’ebinyonyi.
Naleka maama alumbye abaana mu kibira ababonereze olw’okumutenguwa ng’abatumye ne badda mu muzannyo, nange ne nkomawo kuno. Awo we nalabira.
(Ebigambo luli oluli bye byagattibwa olwo oluddo olulanda luli oluli emmanju, lwe balya ne batandika okuluyita ‘olulyo’ nga muno mwe mwava erinnya ‘ekiryo’ eriyitibwa ekimera ekissa ensujju).
ENGERI WAMBUZI, WAMBWA NE WANTE GYE BAASENGA MU MAKA G’OMUNTU
EDDA ennyo, Wango, Wambwa, Wambuzi ne Wante baali baagalana okukamala era nga gubasaza mu kabu, enswa nnene. Baasulanga mu nnyumba emu, nga buli kimu babikola bonna.
Ekizibu kyokka kye baalina kyali nti Wango yalina omululu n’amaddu era nga ne bw’alya takkuta. Olwali olwo nga Wambuzi azaala abaana be babiri nga bombi ba bitanga era nga banyirira okukamala. Waayita ennaku ntono ne muka Wango naye n’akubawo ebyana bye bibiri naye nga nabyo birungi bizibu. Wamma amaka gaabuguumirira era ne gajjula essanyu.
Wango buli lwe yatunuuliranga abaana ba Wambuzi ng’amaddu gamukwata era nga n’amalusu gamuyiika kubanga yali ayagala kubalya.
Kye yava akola olukwe okubalya.
Yategeeza mikwano gye nga bw’ategeka okugenda okukyala ku buko gye bazaala mukaziwe era n’asaba mikwano gye bamuwerekereko.
Yategeeza banne nga bw’agenda okutwalira abako ettu ly’enswa. Kyokka yali ayisizza olukwe mu mukaziwe eyagenda n’ategeeza abeewaabwe nti omuko bw’aleetanga ettu temusumululanga wabula mussanga bussa mu ntamu ne mufumba.
Olunaku mulindwa bwe lwatuuka, olwo aboomukwano ne banekera mu byambalo byabwe. Wango yalabiriza Wambuzi ng’agenze okwambala n’akwata abaana be n’abasiba mu ttu lye yali atwala ku buko n’alissa wabbali, naye n’agenda okwetegeka. Mpozzi Wambwa amulabye era Wambuzi bwe yakomawo, Wambwa kwe kumubbirako ku biri mu ttu. Baateesa era ne basala amagezi ne basumulula ettu ne baggyamu abaana ba Wambuzi ne babakweka olwo ne basibamu aba Wango. Bwe baamala ne beesaanya.
Wango bwe yakomawo ne basitukiramu okugenda nga tategedde nti abaana be be basibye mu ttu. Bwe baali bagenda, baasimba lwa kasota ng’omuko (Wango) y’akulembedde n’addirirwa Wambuzi era ono ye yali yeetisse n’ettu eryali litwalibwa ku buko.
Ku Wambuzi kwaddako Wambwa olwo Wante nga y’akoobedde olunyiriri.
Abantu be baayitangako nga bagenda baabuuzanga gye balaga olwo Wango akulembedde ng’addamu nti:
Buuza oyo Wambuzi eyeetisse by’atamanyi!
Abantu bwe baabuuzanga Wambuzi ng’addamu nti:
Amagezi tegaba g’omu!
Bwe baabuuzanga Wambwa ng’addamu nti:
Wanabaawo vvaawompitewo!
Ate bwe baatuukanga ku Wante ye ng’addamu nti:
Emisinde ginadding’ana.
Abantu baabalekanga bawuniikiridde nga beewuunya ebigambo ebibaddiddwaamu era baagenda bwe batyo, okutuusa lwe baatuuka ku buko.
Eno baabaniriza n’essanyu era olwali okutikkula ekitereke ne bakola nga bwe baabagamba, ne bassa mu ntamu ne bafumba.
Abako bwe baayingizibwa mu nju, ye Wante yasigala bweru ng’agamba nti mu nju tagyamu ate Wambwa ne Wambuzi baatuula kumpi ddala n’omulyango nga Wambwa agamba nti aguddemu ekidumusi yeetaaga okweteewuluza buli kiseera ate Wambuzi n’ategeeza nga bw’alimu kissennyiga ekimukubya emyasi egy’okumukumu.
Baali bakyanyumya abako ne baleeta emmere okwali n’akatuuso k’ettu eryali livudde ku buko. Tebaalwa nga basoosootola naye baagenda okusumulula ettu nga ku bazzukulu kwe balaba! Baakuba enduulu nga bwe babuuza omuko lwaki aleese bazzukulu baabwe ne babafumba nga tebamanyi! Wango yasembera yeetegereze ebyali ku lujjuliro era gye yakuba amaaso nga ku baana be, n’amanya nti mikwano gye gimuliddemu olukwe.
Yakyuka abambalire olwo nabo ne bafubutuka emisinde nga bw’abagoba, ekiwejjowejjo nga beesozze amaka g’omuntu. Wango yatya okuyingira mu maka gano kyokka n’asigala ng’abalagiriza nti “Mmwee.. Mmwee” n’asalawo abalinde lwe balifuluma abambalire. Okuva olwo Wambuzi, Wambwa ne Wante babeera mu maka g’abantu era ne Wango abalinze okubambalira nga n’olumu omuwulira ng’abalagiriza nti “Mmwee… Mmwee..”
Munnange nno nga nkulabira!
ABAABUULIRIRA BUWALA BAABUULIRIRA
AWO olwatuuka ne wabaawo omusajja n’awasa mukaziwe ne bazaala omwana waabwe nga muwala ne bamukuza bulungi era bwe yatuuka okufumbirwa ne bamuwaayo ew’omusajja n’amuwasa.
Omugole bwe yatuuka mu ddya n’atandika okufumbira bba kyokka olwali olwo enjala n’egwa ku kyalo kyabwe ng’ebyokulya bya kkekwa.
Olw’okuba enjala yali nnyingi omugole bwe yafumbanga emmere nga temala bulungi era yalinga yaakugaba kale bwe yafumbanga lumonde ng’atoola gw’awaako bba n’amumussa mu maaso ge ku lujjuliro naye n’atoolako owuwe gw’anaalya n’amussa mu maaso ge.
Olwokuba bba teyakkutanga, yatandikanga okugenda ku binywero eri basajja banne era bwe yanywanga omwenge n’atamiira olwo n’atandika okuyimba nti:
Abaabuulirira buwala baabulirira,
Abaabuulirira buwala baabuulirira!
N’addira obujenjegere n’assa gyendi,
N’addira ssekimpanika n’azza gy’ali,
Abaabuulirira buwala baabulirira!
Olwo bba yali yeemulugunya nti mukyalawe bw’ajjula emmere addira bulumonde obutono bw’amuwa, ye omukazi ne yeewa agammonde aganene.
Luno yalufuula luyimba buli lwe yagendanga ku binywero. Naye lwali olwo, omukulu omusajja kazaala muwala n’awulira mutabani, bba wa muwala we bye yali ayimba era ne bitamuyisa bulungi.
Bwe yaddayo eka ne beegeyaamu ne mukyalawe era ne basalawo okuyita muwala waabwe bongere okumubuulirira.
Omuwala bwe yaddayo ewaabwe ssengaawe ne nnyina ne bamutuuza ne bamubuulirira obutaliiriranga bba n’okumuwa obulungi emmere akkute.
Omuwala bwe yali adda mu ddya baamusibirira enkoko n’addayo wamma ng’anywedde.
Yatandika okufumbanga emmere naye nga bba gw’awa agammonde aganene ye ne yeewa obutono.
Bba kino kyamusanyusa nnyo era n’oluyimba lwe yayimbanga ku mwenge olwo n’alukyusa nti:
Abaabuulirira buwala baabuulirira,
Abaabuulirira buwala baabuulirira!
N’addira ssekimpanika n’assa gyendi,
N’addira obujenjegere n’azza gy’ali,
Abaabuulirira buwala baabuulirira!
Embeera yakyuka mu maka kubanga omwami yali musanyufu era baagenda bwe batyo okutuusa ebiseera by’enjala bwe baabimalako ne bafuna ekyengera ng’olwo emmere balya ne basindisa bigere si yaakugereka.
Naleka baggyeeyo embuutu nga n’amazina batyabula nga bwe beekulisa enjala musasa maka ne nkomawo ewaffe. Nange awo we nalabira.
NKALABANDA N'AKALIBA AK'EMMONDO
EDDA ennyo waaliwo omusajja n'awasa mukaziwe ne bazaala omwana waabwe omu yekka naye nga si mulungi mulwadde. Omwana ono baamutuuma Nkalabanda era baali bamwagala okufa. Bwe yakulamu yatambulanga ne nnyina buli we yalaganga. Bwe yabanga agenda okulima nga bagenda bonna, mu kutyaba enku nga bagenda babiri ne bwe yabanga agenda ku luzzi era nga tamuleka mabega.
Lumu kitaawe wa Nkalabanda yagendako ku mulubaale amulagule ku bulamu bw'omwana waabwe ono omu yekka bwe buliba. Omulubaale yamuwa eddagala lye yassa mu kaliba ak'emmondo n'amulagira akawe omwana ono Nkalabanda nti era tekamuvanga ku lusegere nti lw'alisobola okuwangaala.
Taata yakomawo awaka n'akola nga omuganga bwe yamulagula, Nkalabanda ne bamukwasa akaliba era n'atandika okutambulanga nako buli we yaddanga. Kyokka lumu baagenda ne nnyina okukima amazzi naye Nkalabanda bwe yassa wansi akaliba okututubika ensuwa, akaliba n'akeerabira ku luzzi.
Baali baakatuuka awaka, nnyina n'amulaba nga talina kaliba era bwe yamubuuza kwe kumutegeeza nga bw'akeerabidde ku luzzi. Nnyina yamulagira adduke mangu addeyo ku luzzi akakime.
Nkalabanda yadduka za mbwa n'ayolekera oluzzi kyokka aba asitulawo akaliba, ekizike ekyali kyekwese okumpi awo kwe kumukwakkula ne kimusuula mu kkutiya gye kyalina olwo ne kisitula ne kigenda.
Maama wa Nkalabanda yalaba muwalawe takomawo kwe kwesitula n'agenda ku luzzi kyokka agenda okutuukayo nga nayo taliiyo, wamma n'azikubamu ne zaaka.
Yalaya enduulu eyasomboola abantu nga ne bba mw'omutwalidde. Baanoonya omwana okumala ennaku eziwerako kyokka n'ababula, ne batandika n'okulowooza nti osanga yagwa mu luzzi n'afiiramu. Baalugogola naye era ng'omulambo gw'omwana waabwe teguliimu.
Mu kiseera ekyo ekizike ekyatwala Nkalabanda kyali mu ssanyu eritagambika anti bwe kyatuukanga we bafumbye emmere ate nga kiwulira enjala ekiruma nga kyewaana nga bwe kirina ensawo y'ekkutiya eyimba era nga kisuubiza okugibayimbisizaamu singa bakiwa emmere. Abantu okwagala okuwulira ku kkutiya eyimba baakiwanga mangu emmere olwo nakyo ne kiragira ekkutiya nti
Kisawo vuga,
Kisawo vuga,
Bw'otoovuge nja kkulya.
Omwana Nkalabanda eyali mu kisawo, olw'okutya okuliibwa ng'atandika okuyimba nti:
Twagenda ne nnyabo emugga eyo, Nkalabanda,
Eyo, Nkalabanda mwana wange ayimba nga ennyonza,
Ne nneerabirayo akaliba ak'emmondo, Nkalabanda,
Eyo, Nkalabanda mwana wange ayimba nga ennyonza,
Ng'enda okukakima ekizike kintutte, Nkalabanda,
Eyo, Nkalabanda mwana wange ayimba nga ennyonza
Ekizike bwe kyayagalanga omwenge era nga kiragira bulagizi ekisawo nga kiyimba olwo nga kifuna omwenge nga kinywa nga kigangayira.
Lumu kyali kitambula bwe kityo ne kituuka mu maka gye bazaala Nkalabanda. Kyasaba emmere nga bwe kitegeeza nga bwe kirina ekisawo ekiyimba. Kyalagira ekkutiya okuyimba bwatyo Nkalabanda mukazi wattu n'atandika okuyimba ng'atya okumulya. Abazadde bwe baawuliriza eddoboozi eriyimba n'ebigambo ebiyimbibwa nga bikwata ku muwala waabwe eyabula ne beewuunya! Baasalawo okuzuula ekiyimbira mu kkutiya bwe batyo ne bawa ekizike emmere nnyingi n'omwenge ne kinywa ne kigangayira era ne kigwa eri ne kifuluuta.
Baasooba ne batuuka awali ensawo era ne basala akaguwa. Baagenda okukebera nga ye mwana waabwe eyababulako wamma essanyu ne lijula okubaabya!. Ekyalo kyaggwaayo okwerolera ku mwana mazuuku era ne basalawo okutta ekizike ekyali kyamuwamba. Baaleeta enku ne bakuma ekyoto kinene nnyo. Kyokka baali basuulamu ekizike ekyali kizuukuse nga n'omwenge gukiweddeko kyo kwe kulaajana nti basooke bakisaleko akagalo aka nnasswi nga tebannakitta. Baakasalako abantu bonna be kyali kyalya ne bavaamu nga balamu, olwo ne bakikasuka mu kyoto ne kisiriira.
Naleka eng'oma zivuga ku kyalo nga bayozaayoza Nkalabanda n'abantu abaali baaliibwa ekizike abaali bakomyewo, nange ne nsomoka okudda emitala.
Nannyonga ku muti ogw'ennongo
AWO olwatuuka nga wabaawo omusajja ng'awasa mukaziwe nga bazaala omwana waabwe omu bw'ati, nga bamutuuma Nannyonga kubanga yali muwala ate nga balli beddira Nnyonyi.
Nannyonga yali muwala mubalagavu era yakuzibwa nga wa kyejo ekitagambika. Omuwala bwe yatuuka mu myaka egifumbirwa bazadde be ne bagaana okumufunira omusajja nga tebaagala abaveeko kubanga baali bamwagala nnyo. Kyokka lumu, baagenda okuzuula ng'omwana afunidde olubuto ku luggya, ekintu ekyabanakuwaza ennyo. Baasalawo ne bagoba Nannyonga awaka nga tebakyayinza kubeera naye awaka kubanga yali aleese amawemukirano.
Mukaziwattu yatambula kyokka nga tamanyi gy'alaga kwe kuyingira mu kibira eyo ewala n'afuna omuti ogw'ennongo n'ayala obugoye bwe wansi ne yeebaka. Ng'ali wansi w'omuti awo enjala yatandika okumuluma kyokka nga talina kyakulya. Yali akyakaaba ne wajja ekinyonyi ne kigwa ku muti guno ogw'ennongo ne kimutunuulira okumala ebbanga n'oluvannyuma ne kibuuka ne kigenda.
Ekinyonyi bwe kyabuuka kyaggukira mu maka ga bazadde ba Nannyonga ne kigwa ku muti ogwali mu luggya olwo ne kitandika okuyimba nti:
'Bampe ku ttooke,
ntwalire ku Nannnyonga,
Gy'ali Nannyonga,
Mu muti ogw'ennongo.
Bazadde ba Nannyonga baawuniikirira era baba bakyasiriikiridde ekinyonyi ne kiddamu ne kiyimba. Maama kye yakola kwe kusitula eminwe gy'amatooke n'agiteeka mu luggya. Ekinyonyi kyatandika okusomba munwe ku munwe okutuusa lwe gaggwaawo nga kigatwalira Nannyonga. Nannyonga bwe yalaba amatooke n'asanyuka nnyo era yali yeejaga awaate n'akizuula nti talina kambe ate n'addamu n'agakaaba buto.
Ekinyonyi kyabuuka ne kiddayo mu bazadde ba Nannyonga ne kiyimba nti:
Bampe ku kambe,
ntwalire ku Nannyonga,
Gy'ali Nannyonga,
Mu muti ogw'ennongo.
Maama yakwata akambe ka Nannyonga nako n'akateeka mu luggya, ekinyonyi ne kikatwala.
Nannyonga aba amaze okuwaata ate n'akizuula nti talina muliro era ekinyonyi ne kiddayo ne kiyimba nti:
Bampe ku muliro,
Ntwalire ku nannyonga,
Gy'ali Nannyonga,
Mu muti ogw'ennongo.
Maama yafuna akasiki k'omuliro akaliko eryanda n'akassa mu luggya ekinyonyi ne kikatwalira Nannyonga, era bwe kityo bwe kyakola ne kimusabira n'ekibya, Nannyonga n'atandika okwefumbiranga emmere mu kibira ekinyonyi gye kyamuleeteranga.
Nannyonga bwe yatuusa okuzaala n'akubawo omwana muwala kyokka omwana yasulanga akaaba olw'empewo. Lumu abazadde baba bali awo ng'ekinyonyi kikomyewo nti:
Bampe ekikunta,
Ntwalire ku Nannyonga,
Gy'ali Nannyonga,
N'omuto ow'ekyejo.
Hoo abazadde olwawulira kino ne bamanya nti omwana waabwe yazaala. Baaleeta akakunta ne bakafunya bulungine bakawa ekinyonyi ate nabo ne bakigoberera, bwe baatuuka mu muti ogw'ennongo kwe kusanga muwala waabwe nga yabazaalira n'omuzzukulu.
Naleka Nannyonga bamukomezzaawo awaka batandise ne ku mikolo egy'okumala amawemukirano, nga nno nkulabira!
ENTE KALIBUGONDO
EDDA ennyo waaliwo omusajja ng'alina bakazi be basatu nga bali mu maka ageegombesa kubanga ssemaka yali mugagga muvundu ng'alina n'ebiraalo by'ente. Kyokka mu nte zonna ze yalina mwalimu emu gye yayaygala okukira awava erinnyo anti yali nnene nzibu ate nga buli lw'ezaala ekubawo babiri.
Gwaka nga musana, kaakirotabulamu, n'omwami ono wadde yalina amaka ageeyagaza naye ng'alina ekizibu anti teyalina mwana mulenzi kale muyite omusika. Bakyala be buli lwe baazaalanga nga bakubawo gannemeredde.
Kino kyali kimusuza akukunadde okukira lumonde mu ttaka era yatambula mu balubaale bangi ng'ayagala afuneyo ku mwana omulenzi naye nga buteerere. Yalaba biri bityo kwe kulangirira nti 'Omukazi alinzaalira omwana omulenzi ndimuwa ente yange kalibugondo.
Hoo bakyala be olwawulira okuweebwa ente kalibugondo ne bafuba naye nga teri kalungi kavaayo. Kyokka lumu mukyalamukulu yafuna olubuto. Bwe yatuuka okuzaala kwe kugenda mu lusuku nga bulijjo ng'ayambibwako mulerwa n'akwata ekitooke asindike omwana. Omwana agenda okugwa wansi nga mulenzi hoo essanyu ne limutta. Kyokka aba tannava mu zzaaliro agenda okuwulira nga mu lubuto mulimu ekyekyusa era amangu ago n'akubawo omwana omulala nga muwala!
Eryali essanyu lyamufuukira amaziga kubanga yali azadde balongo ate ng'omulongo tasika. Kye yakola kwe kwegayirira mulerwa omwana omuwala amuleke mu kitooke batwaleko omulenzi gwe baba balaga bba.
Mulerwa yakkiriza bwe batyo ne batwalira ssemaka omulenzi nga bwe bamuyozaayoza okufuna omusika. Embuutu, amazina, ebyokulya n'ebyokunywa ebyali wali nga n'owemmindi asena.
Kyokka mulerwa ennaku yali emuluma olw'omwana gwe baali balese mu kitooke era yalaba tasobola kukigumiikiriza kwe kuddayo n'amunonayo n'amutwala ewuwe n'amukweka mu kisenge kye gye yamukuliza nga tamukkiriza kulaba bweru.
Ye kaddulubaale baamuwa ente kalibugondo wamma n'asagambiza nga akimezezza okw'enjala. Ekiseera kyayitawo n'abaana ne bakula olwo mulerwa n'akkirizanga muwalawe oli gwe yalonda okufulumanga ebweru akime amazzi n'okutyaba enku.
Lumu omuwala yali agenda ku luzzi n'asisinkana omulenzi gwe baamuzaala naye (muyite Wasswa) ng'alunda ente. Omulenzi olwalaba ku muwala n'amwagala ebitagambika era n'asigala ng'omutima gwe agututte. Yatandika okumuliimisanga buli lwe yabanga agenda ku luzzi ne banyumyamu. terwali olwo n'amwatulira nga bwe yali ayagala okumuwasa.
Omuwala mu kifo ky'okumuddamu yatandika kuyimba nti:
Oo Wasswa nga olimba Wasswa,
Oo Wasswa nga olimba Wasswa!
Baatuzaala babiri nga balongo Wasswa,
Maama n'andeka mu kitooke Wasswa,
Ng'aluubirira ente ya ssebo kalibugondo Wasswa,
Oo Wasswa nga olimba Wasswa
Oo Wasswa nga olimba Wasswa!
Omulenzi yawulira ng'atabuddwa kubanga omuwala bye yali ayimba yali tabitegeera. Yabuulira ku kitaawe nga bw'alina omuwala gw'ayagala okuwasa naye nti buli lw'amugamba ayimba ebitetegeerekeka. Taata olw'omukwano gwe yalina eri mutabaniwe yamugamba nti bagende bombi ku ttale taata yeekweke mu kasiko awulire omuwala by'ayimba. Lyali teriri busa ng'omuwala ajja era omulenzi n'amubuuza nga bulijjo. Bwe yamugamba ku by'okumuwasa era omuwala n'ayimba akayimba kali n'atambula n'agenda.
Taata olwabiwulira ne bimutabula era kwe kulumba mulerwa omuwala we yali abeera n'abimubuuza. Mulerwa yamutottolera kaddulubaale bwe yaleka omuwala mu kitooke n'atwalako omulenzi asobole okufuna ente so nga yali azadde balongo.
Ssaalongo yanyiiga ebitagambika n'alumba Kaddulubaale n'amunenya nnyo olw'okumusubya ekitiibwa kya ssaalongo ebbanga eryo lyonna. Naleka ente kalibugondo agimuggyeeko nga bategeka na mikolo gya kumala balongo. Nga nkulabira!
Kiyiri omulangira
Olwali olwo nga wabaawo omusajja ng'awasa mukaziwe nga bazaala abaana baabwe okwali n'omuggalanda gwe baali baagala nga awavudde erinnyo. Omwana omuggalanda yalina ekyejo kingi kyokka ng'abazadde tebakkiriza bakulu be kumugambako.
Abaana bano baali babakuutira bulijjo nti enkuba ne bw'etonnyanga etya tebeggamanga kubanga bayinza okweggama ew'omusezi. Lumu baali bava mu nku ze baali batyabye mu kibira ekiri ewala ddala, ebyalo bibiri okuva n'ewaabwe enkuba kwe kubazingiriza mu kkubo n'etandika okutonnya nga gye baali bagobye mu bire. Abaana baalaba esusse kwe kusalawo okweggama ku lubalaza lw'enju era ne bakkaanya nti tebajja kuyingira munda. Baali bakyali ku lubalaza kwe kuwulira eddoboozi eribagamba bayingire munda beeriire ku nnyama. Omwana oli ow'ekyejo teyawuliriza baganda be n'ayingira mangu mu nju. Banne tebaalina kyakukola nabo ne bayingira munda mwe baasanga ekiyiri ne kibalagira okutuula era buli omu ne kimukwasa ekifi ky'ennyama. Olw'entiisa abakulu gye baalimu baagaana okulya ennyama era buli gwe baakwasanga ennyama nga yeefuula alya, ng'agikweka. Baakuba muto waabwe akaama naye akole ky'ekimu naye n'agaana ennyama n'agirya.
Enkuba bwe yakya, baali basituka okugenda ekiyiri ne kibeesooka, ne kiyimirira ku mulyango era buli eyasemberanga okuyitawo nga kimugamba nti 'mpa akanyama kange'. Bwe yakawangayo oyo nga kimuleka ng'ayitawo. Bwe baatuuka ku muggalanda ow'ekyejo, ng'ekiyiri kimusaba akanyama nga takalina. Ekiyiri kyamugamba nti nga bwe yalidde akanyama kaakyo tajja kugenda wabula ajja kusigala akifumbire. Abaana bonna beegayirira ekiyiri kimusonyiwe kyokka ne kyerema ate ne kibagamba batere bagende nga nabo tekinnabawamba kubazzaayo mu nju. Kalikyejo yagenda okulaba nga baganda be bagenda kwe kutandika okukaaba nga bw'ayimba nti:
'Mundabiranga taata, kiyiri omulangira,
Awamu ne maama, kiyiri omulangira,
Nti omwanawe gw'asuuta, kiyiri omulangira,
Nti omwanawe gw'abiita, kiyiri omulangira,
Ekiyiri kimulidde, kiyiri omulangira,
Ekiyiri kimulidde, kiyiri omulangira,
Kiyiri vvaawo mpite, kiyiri omulangira,
Kiyiri vvaawo mpite, kiyiri omulangira.
Abaana baagenda bakaaba okutuuka mu bazadde baabwe ne babategeeza nga muto waabwe ekiyiri bwe kumulemedde kubanga yalidde akanyama kaakyo.
Abazadde baakubaakuba ku kyalo era abasajja bakirimaanyi ne boolekera mu kibira eri ekiyiri bakitte basobole okununula omwana kalikyejo.
Kyokka baagenda okutuukayo ng'akiyiri kivuddemu omulangira omulungi eyawasa muwala waabwe. Naleka embuutu zivuga nange ne nzikirira ekibira. Awo we nalabira.
NSINGOBISEERA
AWO olwatuuka ne wabaawo omusajja Alufayiri n'awasa mukaziwe Tolofayina. Abafumbo bano baayagalana ebitagambika kyokka ekiseera kyatuuka Alufayiri n'awasa omukazi owookubiri. Abakyala bombi baazaala abaana abawerako kyokka lumu Tolofayina yagenda n'akubawo akaana akawala akalungi okuzaama nga konna ensingo yaako yasibagana ebiseera. Abantu bonna abajjanga okulaba ku nnakawere n'omuwere nga bavaawo batenda obulungi bw'ebbujje. Okuva obuto omwana baamukazaako erinnya lya Nsingobiseera era buli omu ku kyalo lye yamuyitanga. Ye kitaawe yamweyitiranga 'maama' ng'agamba nti yafaanana nguli nnyina n'amumalayo. Mukyala muto yafuna obujja ku mwana ono eyasuutibwanga n'abayise. Lumu Tolofayina ng'afiirwa ewaabwe era bombi ne bba ne bessa mu ddene okugenda okuziika. Abaana bonna omuli ne Nsingobiseera baabalekera mukyalamuto abalabirire. Olw'okuba olugendo lwali luwanvu baamalirayo ddala wiiki eziwera essatu. Mukyalamuto bwe yalaba nga bagenze ko ye nti ke kaseera okweggyako omwana Nsingobiseera eyali omuganzi nga ne kitaawe amweyitira lya maama. Yakwata omwana eyali aweza emyaka omukaaga mu kiseera ekyo n'amutuuza mu kisero ekiwanvu era n'amusibiramu n'emigiwa emirange mu byayi n'amutwala ku mugga ogw'ewalako okuva ku kyalo kyabwe n'alaba gye gukulukutira olwo n'addira ekisero n'akinnyikamu. Bazadde ba Nsingobiseera bwe baakomawo mukyalamuto n'abategeeza nga empologoma bwe yabayingirira n'esika omwana eyali yeebase ku mugguukiriro. Abazadde baanyolwa nnyo era ne bamala ebbanga nga bakungubaga. Baali bakyakungubaga ekyeya ne kigwa mu kitundu oluzzi lwabwe ne lukalira ng'amazzi balina kugakima ku luzzi luli olw'ebunaayira mukyalamuto gye yasuula omwana Nsingobiseera. Baliraanwa baabwe be baasooka okugenda ku luzzi olwo naye baba batutubika ensuwa zaabwe okusena amazzi ne bawulira eddoboozi nga liva mu kisaalu omugga gye gwali gukulukutira nga liyimba nti:
Abatutubika abatutubika bwe tutu,
Mundabiranga Tolofayina bwe tutu,
Nti Nsingobiseera ali emugga bwe tutu,
Obulungi bwe bwamussa bwe tutu.
Abatutubika abatutubika bwe tutu,
Mundabira ne Alufayiri bwe tutu,
Nti Nsingobiseera ali emugga bwe tutu,
Obulungi bwe bwamussa bwe tutu.
Ho Ho baliraanwa baatya ebitagambika n'ensuwa tezajjula, baasenamu luzunzo ne badduka okutuuka ku kyalo ky'ewaabwe era ne banyumiza buli omu ekyali kibaguddeko.
Bino bwe byagwa mu matu ga Tolofayina ne Alufayiri nabo ne basalawo bagende beewulirireko. Baakwata ensuwa era n'abantu bangi ku kyalo ne babawerekera nga baagala bawulire ekyeneena. Bwe baatuuka ku luzzi ne batutubika ensuwa mu luzzi okusena. Baagenda okuwulira ng'eddoboozi litandika okuyimba:
Abatutubika abatutubika bwe tutu,
Mundabiranga Tolofayina bwe tutu,
Nti Nsingobiseera ali emugga bwe tutu,
Obulungi bwe bwamussa bwe tutu!
Tebaalinda ddoboozi kuddamu ne basamba olusaalu era gye baagwira ku mwana Nsingobiseera ng'ali mu kisero kye bannyika mu mazzi nga n'okuvunda avunzeeko ekitundu eky'obutuuliro. Baamuggya mu kisero ne bamuzza eka kyokka bagenda okutuukayo nga mukyalamuto yasibyemu dda ebyanguwa n'adduka era tebaddayo kumulaba wadde okumuwuliza. Naleka bajjanjaba muwala waabwe nga n'ekyalo bwe kijaganya olw'okumuzuula, munnange nga nkulabira.
OMUGOLE N'ENSUMBI
EDDA ennyo waaliwo omusajja eyalina bakyala be babiri ne wambwa. Lumu yalaba omuwala omubalagavu ku kyalo ekiriraanye ekikye bw'atyo n'asalawo amuwase amuleete awaka abe n'abakyala basatu. Omugole yaleetebwa awaka mu ssanyu eritagambika. Ennaku ezaddirira omugole ng'akyali mu kisenge, ssemaka ne bakyalabe bali ababiri baamulekanga waka ne wambwa eyali amukuuma bo ne bagenda okulima. Lumu omugole yalaba akasumbi ke baali bawanise ku mulabba. Yasalawo akawanuleyo alabe ekirimu agenda okukebera nga mulimu omubisi, amaddu ne gamukwata n'ayagala yebbirire anyweko. Yassa akasumbi ku mumwa ne yeekatankira kyokka bwe yatuuka okukaggyako ne kalemerako. Yakanda kulwana kuggya kasuwa ku mumwa nga kalemeddeko. Yagezaako okuyita wambwa ajje amuyambe okukaggyako nga naye tawuuna atuzza liiso.
Wambwa yalaba biri bityo n'asituka n'alumba mukamaawe mu nnimiro gye yali alima era bwe yabatuukako kwe kutandika okuyimba nti:
Abalima bano, abalima bano,
Omugole gwe mwalese eka,
Ku mumwa kuliko akasumbi
Maguja ssu, Maguja ssu,
Nga nze nneesirikidde!
Ssemaka yasooka n'asiriikirira nga yeewuunya ebigambo bya wambwa. Yali akyawuniikiridde wambwa kwe kuddamu okuyimba. Bakyalabe baamugamba baddeyo eka balabe ogubadde era bagenda okutuukayo ng'omugole ali mu maziga, akasumbi kamulemedde ku mimwa. Ssemaka yeewuunya nnalulungiwe okuba omubbi. Yamuggyako akasumbi ku mumwa era naleka amutwala kumuzza mu bakadde be nga teyeeteekere mubbi nange kwe kudda gye nava.
BALINDA N'ETTUNGULU
EDDA ennyo waaliwo omusajja n'awasa mukaziwe ne bazaala abaana baabwe okwali n'omuwala gwe baatuuma Balinda. Abaana baabakuza bulungi nga bakola emirimu era baateranga okugenda mu kibira ekibaliraanye ne batyaba enku. Kyokka baali baabakuutira nti bwe babanga bagenze okutyaba enku ne balaba ekintu kyonna mu kibira tebabangako kye boogera.
Lumu abaana bano beegatta n'aba baliraanwa ne boolekera ekibira okutyaba enku. Bazadde baabwe baabakuutira nga bulijjo obutabaako kye boogera nga balina kye balabye. Bwe batyo bakkirira ekibira ne batyaba enku era ne basiba ensekese ne boolekera eridda eka. Baba bakomawo, omuwala Balinda kwe kulaba ettungulu eryali lirabika obulungi bwatyo kwe kuyita banne nti abange mulabe ettungulu eddungi! Mpozzi abizadde! Bwe baatambula ettungulu nalyo kwe kutandika okubagoberera nga bwe liyimba nti:
Balinda nninda
Balinda olw'ettungulu.
Ettungulu lyamugoberera era bwe baatuuka awaka ne babawa amazzi banaabe ettungulu kwe kuyimba nti:
Balinda nnaaza
Balinda olw'ettungulu
Abazadde baawuniikirira ne babuuza Balinda oba yayogeredde mu kibira, kye baamugaana. Ng'abategeezezza byonna ebyabaddewo baamugamba anaaze ekyetere ky'ettungulu kubanga ye yali akyereetedde ate nga baali baamulabula. Bwe baatuuka okulya era ettungulu ne liyimba nti:
Balinda ndiisa
Balinda olw'ettungulu
Balinda yaliisa ettungulu ng'eno amaziga bwe gamuyitamu. Bwe yatuuka okwebaka ettungulu ne limugoberera nalyo ne lyebaka mu buliri bwe nga bwe liyimba nti:
Balinda mbikka
Balinda olw'ettungulu.
Bwagenda okukya mu ttungulu muvuddemu omusajja omulungi ennyo n'awasa Balinda.
Naleka bali ku ntujjo ya mbaga ne nkomawo kuno.
FFE TETWALI BAANA TWALI NTULA
AWO olwatuuka nga wabaawo omusajja ng'awasa mukaziwe. Abafumbo bano baamala emyaka mingi nga bali bombi kyokka nga tebalina mwana. Obugumba bwabaluma ne batambula buli wamu okutuusa bwe baafuna omusawo eyabawonya. Yabagamba nti okuwona obugumba yalina okubawa eddagala kyokka ng'alibaweera mu ntula. Baalitwala ne balikozesa era waayita akaseera katono omukazi n'afuna olubuto. Bwe yatuuka okuzaala yakubawo abaana bana, abalenzi babiri n'abawala babiri. Baasanyuka ebitagambika nga bafunye ezzadde n'abeekyalo abaabayisangamu emimwa ne batandika okubawa ekitiibwa.
Abaana baakula n'eryejo nga balalu ebitagambika era nga tebawulira. Lumu bazadde baabwe baali bagenda mu lumbe olwali ku nkomerero y'ekyalo kwe kuleka nga baanise emyali (ensuwa ezitannayokebwa) kubanga baali babumbi era ne bakuutira abaana nti bwe balaba enkuba ejja nga baggyayo emyali gireme kutoba. Abaana baasuubiza okukola ng'abazadde bwe baali balagidde era olwalaba ng'abazadde babuliddeyo ne batandika okuzannya. Omuzannyo gwabanyumira era tebaalaba ng'enkuba ebindbinda ate bwe yatandika okutonnya abaana badduka buddusi ne bayingira enju, emyali tebaagifaako. Eyo otulo gye twabatwalira ne beebaka. Abazadde bagenda okukomawo awaka kyababuukako ng'emyali gye baalese mu luggya gyatobye n'okubumbulukuka ne gibumbulukuka. Wano abazadde kwe kunyiiga ebitagambika era ne bazuukusa abaana ne batandika okubayombesa . Taata ye yasooka n'abuuza nti: ''Muli baana ki mmwe abalese emyali gyange gye nzigyamu ejjamba mu nkuba ne gibumbulukuka. Kozzi temwali baana mwali ntula!''
Maama naye yayongereza okwo nga bw'akkaatiriza nti ddala bano tebaali baana zaali ntula kye bava batawuliriza bazadde baabwe.
Abaana baawuniikirira kubanga baali tebakiwulirangako nti baava mu ntula okufuuka abaana. Mu nnaku ey'ekitalo baatambula ne bagenda mu lusuku awaali omutula olwo ne batandika okuyimba nga bwe bagwetooloola nti:
Kitaffe agambye atya?
Nti tetwali baana twali ntula
Ne maama agambye atya?
Nti tetwali baana twali ntula
Bwe batyo bwe baagenda bayimba nga bwe beetooloola omutula okutuusa lwe gwabamira ne babuliramu. Abazadde obusungu bwe bwabaggwaako kwe kufuluma enju banoonye abaana baabwe nga tebabalabako! Baanoonya buli wamu naye abaana ne bababula, bwe batyo ne baddamu okuba nga tebalina baana. Mu nnaku ey'ekitalo baatambulanga ku kyalo nga tebayala n'abantu ne baddamu akubayisaamu amaaso. Nange nabaleka bali mu maziga ag'ekitalo bejjusa obusungu obwabaleetera okwasanguza ekyama kyabwe eri abaana ku ngeri gye baabazaalamu ne nkomawo kuno mbatendere.
Nange awo we nalabira.
MAGULU N'EMBWA ZE
EDDA ennyo waaliwo omusajja nga bamuyita Magulu. Yalina embwa ze bbiri era awaka yabeerangawo ne nnyina, eyali nnamwandu. Magulu yali muyizzi nnyo nga buli lw'agenda okuyigga aleka ensaka bakolokota. Kyokka yalina ekisa era emitego gye bwe gyakwasanga obuslo obuto wamu n'ensolo ez'amawako ng'azisonyiwa n'atazitta, n'azireka ne zigenda. Lumu yatuuka ku mutego gwe ng'akwasizza kinyonyi ekirungi ennyo nakyo n'akireka ne kigenda.
Ku kyalo okwo kwaliko ezzike eryakula ne liwola era lyatandika okuyiiya amagezi bwe linatta Magulu akomye okuyigga ensolo ate nalyo ze lyayigganga. Lyamwegezaamu enfunda nnyingi kyokka ng'alisimattuka.
Lumu lyefuula akati akalungi ennyo era magulu bwe yakalaba kwe kukalonda n'akatwala eka mu kisenge kye. Bwe bwaziba nga yeebase akati ne kafuuka ezzike kyokka olwokuba Magulu yasulanga n'embwa ze, zaagoba ezzike ne liremwa okumulya. Magulu buli we yatambulanga ng'agenda n'embwa ze bwatyo n'asimattukanga okuliibwa ezzike enfunda eziwera.
Olwali olwo ezzike linonga lisalawo kwefuula omuwala omulungi lwondo gwe bayiwako amazzi n'oganywa. Magulu bwe yali atambula n'alaba nnalulungi ono nga tamanyi nti zzike. Yamwegomba bwatyo n'amukwana era n'amutwala ewuwe. Bwe bwatuukanga ekiro omukazi n'ayagala okufuuka ezzike alye Magulu kyokka nga talina w'akikolera kubanga embwa ze zaali zimukuuma butiribiri. Lumu yalagira Magulu embwa ze azigobere ebweru ng'omukazi agamba nti azitya kyokka Magulu yagaana.
Bwatyo omukazi ono n'akola olukwe n'agamba Magulu nti bagende mu ttale bateme omuti ogw'okussa mu kibanyi. Kyokka yamugaana okugenda n'omuntu yenna wadde okutwala mbwa ze kubanga ye omugole yali azitya.
Magulu yaleka embwa ze kyokka yasooka kukuba nnyina kaama nti bw'olaba ekintu kyonna ekitali kya bulijjo ng'oyimbula embwa zange ng'ozita nga zijja.
Baagenda n'omugole mu ttale kyokka buli muti Magulu gwe yayagalanga okutema nti gwe gunaakola ekibanyi ng'omugole agugaana nti si mulungi bwe batyo ne bagenda nga beeyongerayo mu kibira. Bwe baatuuka ku muti munda eyo, omugole n'alagira Magulu alinnye waggulu ku muti gy'aba atema ettabi. Teyali mubi nga naye alinnya. Olwatuuka waggulu ddala ng'omukazi afuukamu ezzike era nga likwata embazzi gye yali alese wansi nga litandika okutema omuti nga bwe ligamba Magulu nti 'Leero nkulidde'.
Kyokka omuti gwali gunaatera okugwa ekinyonyi kiri ekirungi Magulu kye yakwata ku mutego n'akisaasira n'akita kwe kujja ne kigwa ku muti guno nga bwe kigamba nti:
'Omuti oguliko Magulu teguyinza kugwa kubanga Magulu musajja wa kisa nnyo'.
Amangu ago omuti gwaddawo nga gwe batannatemako. Ezzike lyalaba bwe gutyo kwe kugoba ekinyonyi ne kibuuka olwo ne liddamu buto okutema omuti.
Guba gunaatera okugwa ekinyonyi ne kikomawo era ne kiamba nti: 'Omuti oguliko Magulu teguyinza kugwa kubanga Magulu musajja wa kisa nnyo'. Omuti ne guddawo.
Ezzike lyaddamu buto okutema oluvannyuma lw'okugoba ekinyonyi. Magulu yalaba likaaye kwe kunoga akakoola ku muti n'akakasuka ne kagenda ne kagwa ku bbeere lya nnyina erya kkono. Nnyina olwakalaba kwe kuyimbula embwa ezajja emisinde nga bwe ziwunyiriza n'okuboggola. Ezzike bwe lyalaba zinaatera okulituukako kwe kuddamu ne lyefuula omukazi nga bwe liwoza nti 'Magulu goba embwa zo nze nzitya'. kyokka Magulu yalagira bulagizi mbwa kuluma ne ziriruma okutuusa bwe lyafa.
Naleka abatuuze basomba miwumbo gya mmere okugabula Magulu nga bamukulisa ezzike nange ne nkomawo okwaffe.
AKASAKA AKAAYIMBA OMUGOLE
Awo olwatuuka nga wabaawo omusajja ng'awasa mukaziwe. Omugole ono yali mulungi lwondo nga bamufukako amazzi n'oganywa naye nga bwe bagamba nti omulungi tabulako kamogo, n'omugole yalina omuze gw'okukomba ensaka efumbye enva n'ayisaamu n'olulimi.
Wadde nnyina ne ssengaawe baamubuulirira naye omuze guno omugole gwamulemeramu. Bwe yatuuka mu ddya, yagenda mu maaso n'omuze gwe ogw'okukomba ensaka.
Lumu bajja ne bakyaza abagenyi era omugole n'afumba oluvuutu nga bulijjo n'assaako n'enva ez'ebinyeebwa ze baakazaako erya nsanyuse. Bwe yajjula emmere olw'okuba waaliwo abagenyi, yatya okukomba ensaka nga bulijo. Akasaka kaakanda kulinda bakakombe ng'omugole tafaayo. Ekyavaamu akasaka ne katandika okuyimba nti:
Mugolewe mugolewe
Jj'onkombe nga bwe wankomba jjuuzi
Jj'onkombe nga bwe wankomba olulala
Omugole yaswala n'aswaluka bwatyo n'afubutuka ku mmere n'abulira mu kibira. Naleka omusajja azzeeyo mu bakadde ababuulire ekibaddewo nange ne nzira okwaffe. Nange awo we nalabira.
KATULA N'AMAZIKE
Edda ennyo waaliwo omuvubuka nga bamuyita Katula. Katula yali muyizzi era nga muvubuka wa kiwago ddaala eyatiisanga ensolo n'abantu. Yalina nnyina nga mukazi mukadde nnyo gwe bakululira ku kaliba.
Lumu ekyalo ekyo kyajja ne kirumbibwa amazike ne galya abantu bonna okuggyako Katula ne nnyina. Bwe gaalaba abantu abalala gabamazeeko ne gayiiya bwe gayinza okulya nnyina wa Katula kubanga ye Katula gaali gamutya. Buli ku makya Katula bwe yabanga agenda okuyigga nga nnyina aleka amukwese waggulu ku kibanyi amazike galeme kumulya.
Lumu, amazike gaalaba Katula agenze okuyigga ne gajja ewuwe ne gayita nnyina wa Katula. Olwokuba yali mukadde nnyo ng'awusse, kwe kugaddamu nti: 'Wangi ndi eno waggulu ku kibanyi Katula gye yankwese nti muleme kundya.
Amazike gaawalampa ne gaggyayo nnyina wa Katula kyokka gaba gamutwala, omukadde n'atandika okukaaba nga bw'ayimba nti:
Katula wuu tebannandya bankulubeesa
Katula wuu tebannandya bankulubeesa
Katula eyali ayizze okumpi yajja mangu n'agoba amazike n'azzaayo nnyina. Omukazi yakolanga bwatyo buli lunaku nga Katula amutaasa.
Kyokka lumu ensolo awo okumpi zaggwaawo, olwo Katula n'agenda okuyigga ewala.
Amazike gajja ne gayita nnyina era n'ayitaba nga bulijjo ne gamuggyayo. Ku luno wadde yakaaba naye mutabaniwe teyawulira bwatyo amazike ne gamulya. Katula yakaaba nnyo ng'asanze nnyina amazike gamulidde era kwe kuyiiya amagezi ag'okuwoolera eggwannga. Yagenda ew'omulubaale eyamugamba nti ayiise omwenge agusse mu kasiko yeekweke okumpi awo. Kino yakikola era aba ali awo nga teriri busa ng'amazike gazze. Bwe gaatunula nga tegalaba muntu ne gakka ku mwenge ne gagunywa. Bwe gaatamiira ne gatandika okuyimba nti:
Nnyina wa Katula tetwamulya twamuleega mu ndongo
Twaddira enkobakoba ne tuzireega mu ndongo
n'obukono n'obugulu tetwabulya twabuleega mu ndongo
Twaddira enkobakoba ne tuzireega mu ndongo.
Nga gamaze okugangayira gaagwa eri ne geebaka olwo Katula n'aggyayo effumu n'agafumita gonna n'agatta. Oluvannyuma yagendanga asala nasswi ya buli zzike abantu bonna be lyalya ne bavaamu nga balamu.
Naleka ku kyalo embuutu zivuga n'amazina babiibya ne nkomawo ewaffe. Nange awo we nalabira.
KALEEBA
Awo olwatuuka nga wabaawo omusajja ng'awasa mukaziwe nga bazaala omwana waabwe eyali omulungi kkaalaala. Ku kyalo okwo kwaliko omusambwa nga guli mu kinyonyi ekyasenga ku luzzi nga tekikkiriza bantu kuggya mazzi ku luzzi olwo anti buli eyagendangayo okugakima ng'ensuwa emwatikako bwe yakyukanga okulaba ekinyonyi ekyo.
Omusajja ono ow'omwana omulungi kye yavanga agamba abasajja abajjanga okuwasa muwalawe nti bamale kuleeta mazzi okuva ku luzzi olwo nti anaagatuusa y'ajja okutwala muwalawe.
Buli musajja eyajjanga bwe baamutumanga ku luzzi ng'agenda n'okuseka aseka kyokka bwe yatuukanga n'asena amazzi yabanga yaakageetikka ng'awulira ekinyonyi ekiyimba nti:
Ssemusajja agenda kaleeba,
ndabira abali eka eyo kaleeba,
nti ekinyonyi kiri ku luzzi kaleeba,
kyambadde ensimbi kaleeba
ensimbi n'obutiiti kaleeba
Coo co ki kaleeba,
kyuka n'ondeeba kaleeba.
Bwe yakyukanga okulaba ayimba ng'ensuwa egwa ng'eyatika, eka yazzangayo bibajjo. Kino kyatuuka ku basajja bangi omuwala omubalagavu n'abalema.
Lumu wajjawo akakookolo nako nga kazze kwewangulira muwala ono omubalagavu. Abaali awaka bonna olwawulira kino ne batumbuka ne baseka, kyokka ng'akakookolo kamalirivu, kaagala kuwasa muwala. Baakawa ensuwa ne bakagamba kagende kakime amazzi.
Bwe kaatuuka ku luzzi ne katutubika ensuwa era bwe yajjula ne kagyetikka naye kaba katandika okutambula ekinyonyi ekyali ku muti ne kitandika okuyimba nti:
Ssekakookolo kagenda kaleeba,
ndabira abali eka eyo kaleeba,
nti ekinyonyi kiri ku luzzi kaleeba,
kyambadde ensimbi kaleeba,
ensimbi n'obutiiti kaleeba.
Coo co ki kaleeba
kyuka n'ondeeba kaleeba.
Akakookolo wadde kaawulira naye tekaatunula mabega wabula kaatambula mukungujjo. Ekinyonyi kyakanda kuyimba ng'akakookolo katambula butambuzi bwe katyo ne katuusa amazzi ne bakawa omuwala. Naleka katwala omugole waako eyagenda akaaba nange ne nkomawo kuno. Nange awo we nalabira.
OMUSOTA GW'E KALUNGU
Awo olwatuuka, edda ennyo ku kyalo ky’e Kalungu nga kubaako ttimba eyakula n’awola.
Okumanya ttimba ono yali munene ng’asobola okumira ente 10. Ttimba ono yamira ensolo zonna ku kitundu n’azimalako. Bwe yalaba ziweddewo kwe kutandika okumira abantu. Yasookera ku byalo byonna ebyetooloddewo n’abamira era Kabaka yalaba atandise okumira abantu be kwe kuyita oyo yenna asobola okutta ttimba ono lumalabantu aveeyo.
Lumu omu ku baddu be yeeyala awali kabaka n’amutegeeza nga bw’asobola okutta ttimba ono singa Kabaka amuwa ensuwa ng’erimu embira, ebikomo n’amasanga era n’amuweerako n’omuwala embeerera anaagisitula.
Bino Kabaka yabimuwa olwo omuddu n’alumba ttimba e Kalungu . Bwe yatuuka e kalungu teyasangayo muntu kubanga bonna omusota gwali gwabamira olwo n’atandika okuyimba nti:
Omusota, ogw’e Kalungu
Gwasse mmange ne kitange
Olwaleero ng’enda kuwoolera eggwanga.
Omusota bwe gwamuwulira nagwo ne guvaayo nga bwe guyimba nti:
Mmm.. mwendi
Mmmm.. mwendi lumalabantu.
Omuddu bwe yagulaba kwe kulagira omuwala okussa wansi ensuwa n’alamusa ttimba era n’amutegeeza nga Kabaka bw’aweerezza ttimba ebirabo omuli amasanga n’ebikomo.. Ttimba mu ssanyu eringi yayingira ensuwa alabe ebyobugagga Kabaka by’amutonedde olwo omuddu n’asaanikira ensuwa n’agitwalira Kabaka n’abantu be ne batyaba enku nnyingi ne bakuma ekyoto kinene ne bassaako ensuwa omwali ttimba. Ttimba bwe yawulira ng’omuliro gumutta kwe kulagira basale akakira ke bantu bonna be yali amize n’ebisolo biveemu. Bwe yafa ne basala akakira byonna bye yamira ne bivaamu nga biramu. N’okutuusa leero Abaganda balina ekisoko ekya ogw’e Kalungu ekitegeeza omusota.
Nange awo we nalabira.
(Lugereddwa John Bosco Mihigo okuva e Tanzania).
Engero endala zigereddwa Margaret Nankinga.


text:
Ebibuuzo ebikwata ebikwata ku kusabaNyinza nta okubuulira mikwano gyange ne famire nga tobanyiziza oba okubagoba?
Esaala Ya Mukama yekki era ddala tulina okugisaba?
Lwaki tusaba? Lwaki tusaba kyoka nga Katonda amanyi ebigenda okutuukawo era nga yafuga buli kimu ekitukaawo? Bwetuba nga tetusobola kukyusa birowoozo bya Katonda, lwaki ate tusaba?
Nyinza ntya okutegeera eddoboozi lya Katonda?
Bayibuli eyogera kki ku lutalo lw’omwoyo? Nyinza
Esaala zange ziyinza zitya okuddibwamu?
Ebibuuzo ebikwata ebikwata ku kusaba


text:
Amawulire
Eddembe lyabakozesa yintaneeti likendedde
Ivan Ssenabulya
September 26th, 2021
Bya Juliet Nalwooga
Okunonyereza okwakoleddwa ku mutendera gwensi yonna, kulaze nti abobuyinza mu mawanga mangi bongedde okuleeta amateeka amakakali ku nkozesa ya yintaneti.
Baatunuliidde engeri gavumenti gyezirondola emikutu muyunga bantu nokukuba abantu ku nsolobotto.
Alipoota gyebatuumu Freedom on the Net 2021, yafulumye oluvanyuma lwokunonyereza okwakoleddwa aba Freedom House, banakyewa abatakabanira eddembe lyobuntu nadala eri abako zesa yintaneti.
Okunonyereza kwakolebwa mu mwaka oguyise nga baatunuliira amawanga 70 wabula 48 nebazuula nga balina amateeka amakakali ku nkozesa ya yintaneti.
Wano mu Uganda, gavumenti yasalako omukutu gwa Facebook, okuva ku nkomerero y’omwaka oguwedde nga byebimu kwebyo ebinokoddwayo ebinyigiriza.


text:
2 Basessaloniika 1 LCB – 2 Thessalonikerbrevet 1 NUB
11:1 Bik 16:1; 1Bs 1:1Nze Pawulo ne Sirwano1:1 Sirwano Mu Luyonaani oluusi ayitibwa Siira ne Timoseewo tuwandiikira Ekkanisa ey’Abasessaloniika, abantu ba Katonda Kitaffe ne Mukama waffe Yesu Kristo, 21:2 Bar 1:7ekisa n’emirembe ebiva eri Katonda Kitaffe ne Mukama waffe Yesu Kristo, bibeerenga nammwe.
Okwebaza n’Okusaba
31:3 1Bs 3:12Kitugwanidde okwebazanga Katonda bulijjo ku lwammwe abooluganda, nga bwe kisaana, kubanga okukkiriza kwammwe kweyongedde nnyo okukula, awamu n’okwagalana kwammwe mwekka na mwekka, 41:4 a 2Ko 7:14 b 1Bs 1:3 c 1Bs 2:14ekyo ne kituleetera ffe ffennyini okubeenyumiririzaamu mu kkanisa za Katonda olw’okugumiikiriza kwammwe n’okukkiriza kwammwe wakati mu kuyigganyizibwa kwammwe kwonna awamu n’okubonaabona bye mugumiikiriza. 51:5 Baf 1:28Ako kabonero akalaga nti Katonda mutuukirivu mu kulamula kwe, mmwe mulyoke musaanire obwakabaka bwa Katonda, bwe mubonaabonera, 61:6 Bak 3:25; Kub 6:10ate ng’abo ababanyigiriza alibabonereza nga bwe kibagwanidde. 71:7 1Bs 4:16; Yud 14Era nammwe abanyigirizibwa muliweerwa wamu naffe ekiwummulo, mu kubikkulirwa kwa Mukama waffe Yesu bw’aliva mu ggulu, ne bamalayika be ab’amaanyi, 81:8 a Bag 4:8 b Bar 2:8mu muliro ogwaka, n’abonereza abo abatamanyi Katonda era abajeemera Enjiri ya Mukama waffe Yesu. 91:9 a Baf 3:19; 2Pe 3:7 b 2Bs 2:8Abo baliweebwa ekibonerezo kya kuzikirira emirembe n’emirembe, nga baawukanyiziddwa ne Mukama waffe, n’ekitiibwa ky’amaanyi ge. 101:10 a 1Ko 3:13 b Yk 17:10 c 1Ko 1:6Bw’alijja okugulumizibwa mu batukuvu be ku lunaku luli abo bonna abamukkiriza balyewuunya kubanga mwakkiriza bye twabategeeza ku ye.
111:11 a nny 5 b 1Bs 1:3Kyetuva tubasabira bulijjo, Katonda waffe abasaanyize okuyitibwa kwammwe. Abawe amaanyi mutuukirize ebirungi byonna bye mukola, na buli mulimu ogw’okukkiriza mu maanyi, 121:12 Baf 2:9-11erinnya lya Mukama waffe Yesu liryoke ligulumizibwe mu mmwe, nammwe muweebwe ekitiibwa mu ye, ng’ekisa kya Katonda waffe ne Mukama waffe Yesu Kristo bwe kiri.
Hälsning
1Från Paulus, Silvanus1:1 Samma person kallas Silas i Apostlagärningarna. och Timotheos.
Till församlingen i Thessalonike som lever i Gud, vår Fader, och Herren Jesus Kristus1:1 Se not till Matt 1:1..
2Nåd och frid från Gud, Fadern, och Herren Jesus Kristus.
Uppmuntran under förföljelse
3Syskon, vi måste alltid tacka Gud för er, och det finns goda skäl till det, för er tro fortsätter att växa och er kärlek till varandra blir hela tiden större. 4Därför berättar vi med stolthet om er i Guds församlingar, om er uthållighet och er tro mitt under alla de förföljelser och lidanden som drabbar er.
5Men de är tecken på Guds rättvisa dom, så att ni kan anses värdiga Guds rike, som ni nu lider för. 6Gud är rättfärdig och ger tillbaka plåga åt dem som nu plågar er. 7Ni som nu lider ska få vila ut tillsammans med oss när Herren Jesus kommer tillbaka från himlen och visar sig med sina mäktiga änglar, 8i flammande eld, för att straffa dem som inte vill veta av Gud och som inte lyssnar till evangeliet om vår Herre Jesus. 9Dessa människor ska straffas med evigt fördärv och skiljas från Herrens närvaro och hans makt och härlighet, 10den dag han kommer för att förhärligas i sina heliga och hyllas bland alla som tror. Och ni har ju trott på vårt vittnesbörd.
11Därför ber vi alltid för er, att vår Gud ska anse er värdiga hans kallelse och med sin kraft genomföra allt det goda ni planerar och vill göra på grund av er tro. 12Så blir Herren Jesus förhärligad i er och ni i honom, tack vare nåden från vår Gud och Herre Jesus Kristus.


text:
PULEZIDENTI Yoweri kaguta Museveni avuddeyo ne yeetondera abasawo ababadde beemulugunya olw’okutulugunyizibwa abasilikale ba LDU bwe babasanga nga bava okukola nga obudde bwa kafiyu butuuse.
Kino kiddiridde abasawo mu Ggwanga okuvaayo ne bawera n’obutaddamu kugenda kukola nga bagamba nti abaselikale ba LDU tebabawuliriza ne bwe benyonyolako mu biseera bye kiro nga bava okukola.
Kino kyaviiriddeko n’omu ku basawo mu kitundu kye Mbale okulaga ebikuyiro ebyamutusiiddwako abasilikale ba LDU bwe yabadde ava okukola mu ddwaliro ekkulu e Mbale.
“Bnange abasawo bange mbetondera olw’ebyo byonna ebitagenze bulungi, era ndagidde be kikwatako okulaba nga ekyo kikyuka amangu ddala” Museveni bwe yagambye bwe yabadde ayogerako eri e Ggwanga ku mbeera nga bweri oluvanyuma lwe kirwaddde kya Covid 19 okuzinda ensi.
Yagambye nti kino kyava ku kuba nti abasawo tebawebwa zi sitiika, nagamba nti olw’okuba ekirwadde kyazinda e Ggwanga nga tewali yetegese ebintu ebimu tebyalowozebwako mangu.
Yagambye nti teyetaaga kuddamu kuwulira nti eliyo owa LDU atulugunya muntu yenna, era nalagira nabakulira abasawo okuwa abasawo buli ekyetaagisa okusobola okwerinda senyiga omukambwe.
Mu kusooka ekibiina ekigatta abasawo mu Ggwanga kyali kyekubira enduulu eri Pulezidenti nga kilaga obwenyamivu olwa ba RDC okubasaba ensimbi 20000 buli muntu okusobola okubawa amabaluwa agabakkiriza okutambula okugenda okukola emirimu.
Do you have a story in your community or an opinion to share with us: Email us at editorial@watchdoguganda.com


text:
Genius Omuzira (Brian Beats)
Singa tetwali bayimbi Twandibaddeki aaah aah nedda ?
Ye singa tetwali kyetwali twandibaddeki Aaah aah nedda
Nze mundeke njogere byendaba
Munanvumako kajanja
Bwendimal'okubyogera
Munkoleko kyemwagala
Aaah aah Juliana yandibadde teller mu bank
B2C nebabeera ba city biker
Omutujju nga muddusi wa misinde gya mpaka
Mesach nga y'omu ku bambowa ba Kabaka
Owa catering nga Catherine Kusaasira
Nakimera gwe osaana bwakumodola
Kenzo (o)labika nga ba footballer
Irene Ntale asaana bwa lecturer
Topic bwayingira saloon ogamba mwakola
Mary Bata sing'ebizigo y'atabula
Weasel ye muntu anyuma ovvuga trailer
Aziz Azion ate ye engineer
Atamanyi Ragga Dee yandimuyita omusurveyor
Chris Evans asaana bwa pastor
David Lutalo singa kati doctor
Mun-G annyumira avimbisa ba raster
Rema yandibadde TV presenter
Amawulire ku radio nga Nwagi yagatafuta
Singa tetwali bayimbi Twandibaddeki aaah aah nedda ?
Ye singa tetwali kyetwali twandibaddeki Aaah aah nedda
Nze mundeke njogere byendaba
Munanvumako kajanja
Bwendimal'okubyogera
Munkoleko kyemwagala
Kubizinga ssibula kasita mba ne Barbi Jay
Roden Y alabikamu nga ba DJ
Daxx Kartel bwaleekaana ogamba VJ
Neekanga ku mufuusa nga mmanyi Bafana
Victor Kamenyo mulabamu obwa designer
Ykee Benda alabika asobola art
Navio olabika nga ba tourist
Saha singa speaker mu parliament
Lutaaya ate gwe genda ku bwa mayor
Walukagga nkulabamu ekyama kya lawyer
Cinema zaalinyumye nga Pallaso y'azizannya
Muky'ensonga z'amaka Jamal Wasswa gwennonya
A Pass yandibaamu obwa producer
Hilderman alabika nga professor
Diana Nalubega muba nurse gyemmussa
N'omutimbi w'abagole Betinah Namukasa
Singa tetwali bayimbi Twandibaddeki aaah aah nedda?
Ye singa tetwali kyetwali twandibaddeki Aaah aah nedda
Nze mundeke njogere byendaba
Munanvumako kajanja
Bwendimal'okubyogera
Munkoleko kyemwagala
Uganda erinyuma nga President Bobi Wine
Omu kuba rich gang nga Chameleon
Maureen Nantume nga manager muzi company
Stecia Mayanja anyuma oyitibwa Auntie saloon
Bwontuma aba shaolin temple Don MC kwensookera
Senga w'ensonga Stabua gwentuukirira
Boutique bwebaawo Namubiru gwengitonera
Mu wrestling w'abakazi Anitah gyanyumira
Sheebah mbega omukugu akiyinamu n'eddaala
Mayinja n'abogezi b'okumikolo toyawula
Kiweewa yandinyumye nnyo nga ddiikuula
Nanonya kyempa Hajji Harunah Mubiru kyabula
Principal twandibadde na Spice Diana
Chef nga Pastor Bugembe gwetulina
Hassan Ndugga ba cowboy bamufaanana
N'olwekyo embalaasi baalivuzenga bonna
Bebe Cool ekiwago kye kyaba bouncer
Buli lwendaba Mukaabya nsigala mbuusabuusa!!
Ndabira ddala omusawo omuganda oli kakensa
Oba tampulidde??
Genius Omuzira
Paroles2Chansons dispose d’un accord de licence de paroles de chansons avec la Société des Editeurs et Auteurs de Musique (SEAM)


text:
TEMWABUULIRA PULEZIDENTI MAZIMA : Amyuka sipiika n’ababaka baatulidde kasolo ku by’emyooga
Palamenti eragidde gavumenti eddemu yetegereza entekateeka y’emyooga nga tenaba kusa mu nkola ntekateeka yonna endala egendereddemu okugya banayuganda mu bwaavu.Kino kidiridde palamenti okukizuula nti emivuyo gyonna egyetobeka mu ntekateeka y’emyooga gyava ku bitongole bya gavumenti okulemererwa okusawo emitendera emirambulukufu entekateeka eno kweyalina okutambulira.Gye byagwera nga banayuganda abaali balina okuganyulwa mu ntekateeka y’emyooga baaviriddemu awo.


text:
Ugandan colossal Gospel music songstress Judith Babirye released a new song along with its music video and lyrics titled “Omukisa Gwa Mukama,”.
Download Mp3/Audio Below
Watch Video Below:
Lyrics: Omukisa Gwa Mukama – Judith Babirye
Ngolokose ngende okukola
Njiye Obulamu mkama nkusaba ogende nange
Wotali mkama ensi
Nkolerera bana bange mkama, ngolerera future yange
Mkama tambula nange nkulembera nagoberera
Omukisa Kumulimu gwange
Omukisa mubulamu bwange
Kuba omukisa mkama gwe go gaba
Kimanyi tegulina buyineke (tegulina buyineke)


text:
Akakiiko k’ebyokulonda kasabye omulamuzi agobe omusango Fred Nyanzi gwe yatwala mu kkooti enkulu ng’awakanya okulondebwa kwa Muhammad Nsereko nga tegunnawulirwa, kuba teguliimu makulu nga Nsereko teyaweebwa bbaluwa eraga nti baamuwaabira.
Nyanzi nga ye mukulu wa Robert Kyagulanyi Ssentamu yaddukira mu kkooti ng’awakanya ebyalangirirwa mu kalulu ka nga January 14 ng’agamba nti Nsereko yabba akalulu era n’awaabira akakiiko k’ebyokulonda awamu n’eyakuliramu okulondesa.
Ku Mmande, omusango guno guzzeemu okuwulirwa era bannamateeka basatu nga bakulembeddwa Robert Bautu, Bernard Mutyaba ne Saudah Nsereko, bategeezezza kkooti nti ku Lwokutaano Muhammad Nsereko yabawa ebiragiro okubaawo mu kkooti naye ne balemerako nti tebalina musango gwonna gwe bamanyi gwawaabirwa muntu waabwe.
“Nalagiddwa okulabikako mu maaso go Owek. Omulamuzi naye tetufunangako bbaluwa yonna eraga nti omuntu waffe baamuwaabira. Tuzze wano olw’okuba erinnya ly’omuntu waffe lyayogeddwako mu musango guno ate nga tagumanyiiko, tuzze kulaba bigenda mu maaso.” Bautu bw’agambye.
Bannamateeka b’akakiiko k’ebyokulonda nga bakulembeddwa Eric Sabiiti, basabye kkooti egobe omusango guno kuba gwakubamalira biseera.
“Omusango tegusobola kugenda mu maaso nga Nsereko taguliimu. Nsereko ye yawangula. Noolwekyo omusango tegusobola kugenda mu maaso nga eyawangulwa akalulu kano taliiwo.” Sabiiti bw’agambye.
Omulamuzi Margaret Apiny asabye bannamateeka okuteeka ensonga zaabwe mu buwandiike baziweeyo nga tannasalawo ku nsonga eno.
Kinajjukirwa nti Fred Nyanzi Ssentamu yaddukira mu kkooti ng’agamba nti akakiiko k’ebyokulonda ne Nsereko beekobaana ne bamunyagako obuwanguzi bwe mu kulonda kwa January 14.
Okusinziira ku Nyanzi, ebifo ebironderwamu ebiwera 50 byonna byakolebwamu ensobi ezaalema akakiiko k’ebyokulonda okunnyonnyola, ekintu ekikontana n’amateeka g’ebyokulonda.
“Abakuliramu okulondesa awamu n’abantu abaali balondesa baawaayo ebintu ebikyamu mu bugenderevu mu kiwandiiko ekyali kiraga ebivudde mu kulonda era kino ne kikosa ebyava mu kalulu ebyalangirirwa.” Nyanzi bw’ategeezezza. (Bya Ssemakula John)


text:
Amawulire
Ettaka 20% lyeririko ebyapa mu Uganda
Ivan Ssenabulya
September 24th, 2021
Bya Ndhaye Moses
Zzi banka banokoddeyo okusomozebwa kwobutabeera na biwnadiiko bimala nettaka okutali byapa nti kyekisinze okugotaanya obusubuzi bwamayumba gyebali.
Akulira Housing finance bank nga ye Micheal Mugabi agambye nti ettaka 20% lyokka lyeririko ebyapa mu Uganda erisgadde teririiko biwandiiko bitongole.
Ono asabye gavumenti okuwagira abantu okwongera okukakasa obwananyini ku ttaka lyabwe, mu buwandiike.
Mugabi yatadde omukono ku ndagaano nebitongole Habitat for Humanity nobwakabaka bwa Buganda, nga baliko amayumba agomulembe gebagenda okuzimbira abantu abetesobola.


text:
Amawulire
Aba UWOPA bakukulumidde palamenti olwamateeka gebagala okusuula mu kasero
Ivan Ssenabulya
September 19th, 2021
Bya Ritah Kemigisa
Entekateeka y’okuzza amateeka agaali gayisibwa palamenti eyomulundi ogwe 10, abamu bagamba nti egenda kuwemmmenta obuwanana bwensimbi era kyabamzeemu amaanyi.
Bino byogeddwa omuwandiisi wekibiina ekigatta ababaka ba palamenti abakyala ekya Uganda Women Parliamentary Association, UWOPA Lucy Akello oluvanyuma lwa sipiika Jacob Oulanya okulangirirra nti amateeka gebayisa mu bubage naye negatatekebwako mukono gagenda kudda.
Ono ayogedde ku mateeka okuli eryobusika oba succession bill nerirwanyisa okukabasanya erya sexual and offenses bill nti batambula olugendo okubaako webatuuka okugayisa, kalenga okuddayo emabeg kinaaba kimalamu amaanyi.


text:
Abapoliisi Mu Kkooti Y’amagye
Abapoliisi musanvu n’abagwira babiri leero bavunaaniddwa mu kkooti y’amagye e Makindye, n’oluvannyuma nebasindikibwa mu kkomera gyebavaava omwezi ogujja. Mu bavunaaniddwa okuwamba n’okubuzaawo abantu kubadde abapoliisi ab’amayinja okuli Joel Aguma abadde akulira ekitongole kya poliisi ekikwasisa empisa nenNixo Agasirwe eyakuliranga ebikwekweto eby’enjawuo mu poliisi, abagambibwa okuwamba bannansi ba Rwanda nebabazza ewaabwe ku mpaka. Kabadde kaseera akatakkirizika eri abalabi, okulaba bebayita ab’amaanyi nga bassiddwa obunnyogoga ku mikono.


text:
Orikukurira orubaju oruhakani omu ishengyero ry’eihanga,Mathias Mpuuga yashaba gavumenti kushoborora aha nshonga y’abanya-Uganda 19 abakiburiize amaisho.
Kurugirira ahari Mpuuga, abantu 19 aba bakabuza amaisho kwiha omu karuuru k’eihanga akateirwe Okwokubanza omwaka ogu beitu na hati ekirari kyaabo tikikamanyirwe.
Mpuuga agambiire ishengyero ngu enshonga egi akagigambaho bwanyima y’okugamba kwa Purezidenti aha mbeera y’eihanga ey’omwaka ogu (State of the Nation Address) kwonka tihaine ekyakozirweho.
Omuhwezi wa Sipiika w’eishengyero, Annita Among yaaragiira gavumenti kushohoza ekihandiko kirikushoborora ahabantu 19 ababuziire,nk’oku Mpuuga agambire omu maisho ga paramenti.
Among yaagaruka yaayeta orukiiko ahagati ya gavumenti hamwe n’orubaju oruhakani omu wiiki eki orurikweija kuba omu offiisi ye kugamba aha nshonga niyo emwe.
#WestUpdates


text:
Ensonga Za Kibuule Zigenze mu Kabineti
Gavumenti etandise okunonyereza ku minister waayo Ronald Kibuule agambibwa okuppacha omukuumi wa banka empi bweyali agezaako okumwaaza ngayingira Stanbic Bank e Mukono wiiki ewedde.
Saabaminista wa Uganda Dr. Ruhakana Rugunda agambye nti gavumenti ya NRM efaayo nnyo ku nneeyisa y’abakulembeze y’ensonga lwaaki egenda kunonyereze ku nsonga eno.
Ssaabaminisita Rugunda okwogera bino abadde aggulawo olusirika lwabaminister olugeenda okumala enaku bbiri ku Woteeri ya Serena eKigo.


text:
Mwe abantu ba Katonda ab’okunsi muli ku ki mmwe aboonoona, abanyiza Omutonzi Katonda? Twayonoona, twasobya Omukama Ye n’atufiirira; mwenenye mmwe abantu b’ensi mwenenye, Mukama omulungi anabasonyiwa. Abasonyiwe, (mwenna) abasonyiwe, mwenna abasaasire, abasonyiwe mmwe.
(Ffe abantu b’ensi) twasobya nnyo, twenenye ffe, twasobya nnyo, twenenye ffenna. Amawanga (gonna) mweddemu, mweddemu, mweddemu. (Oyo) agulumizibwenga. Nyini byonna ye Mukama omusaasizi. Namugereka Omuyinza (oyo) Nnantalemwa (Katonda) Mukama asaasira, asonyiwa atenderezebwe, atenderezebwenga. Twenenye ffe abantu b’ensi, lwetunamuwa ettendo n’ekitiibwa ebimugwanira, twenenye, (Tweddemu ffe twenenye).
- Nnawokeera ono abunye ensi Yezu mutuwonye ffe atumalawo.
Ensi agisaanyawo Mukama yamba. Twenenyezza twasobya (twasobya) twenenyezza, twenenyezza, twenenyezza.
- (Mmwe mumuwulirenga gwe nnesiimiramu, (Mukama) Yesu asonyiwa Kristu Omwana wa Katonda n’abonnabona, n’akomererwa ol’okuba ffe, twenenye (tweddemu ffe twenenye).


text:
Metal bead keşfedilen binlerce küçük metal hollow ballar tarafından oluşturduğun zamanlar veya bastırıcı bitkiler ekintu eky’amaanyi ennyo. Oluvannyuma lw'ekitundu eky'olunyiriri oluvannyuma lw'ekitundu eky'olunyiriri: Byonna birina obunene n'ebitundu eby'okulonda byo. Ekiragiro kino kiwandikawo ekitundu eky'okulabirako eky'okulabirako eky'okulabirako, naye nnawookeera n'amagezi n'ebitundu. Oluvannyuma lw'okulabirako era n'obubonero obw'enjawulo, n'obubonero obw'enjawulo. Exhibition halls, discotheques, nightclubs, retail dükkanları, spas centres, balıklar ve birçok ideal olaylar.
Ennyiririzi
L Material: ensa carbon steel, stainless steel, aluminum, iron, koper.
L Bead diameter: 2/2.4/3.2/4.0/4.5/5.0/6/8/10/12 mm.
L Surface Treatment: electroplate, polished, chrome plated, spray lacquer, etc.
L Bead form: round, pumpkin-formaped, oval, rugby-formaped, etc.
L Packing:
L yaklaşık 66 string per meter.
Ekiragiro kino kiwandikawo ekitundu eky'obunene.
Kituufu
N’olwekyo.
L Transparecy and flexibility.
Ekiragiro kino kiwandikawo emirimu n'okulabirako.
N’olwekyo n’okutuusa.
N’olwekyo, tewali na langi.
N’olwekyo.
N’olwekyo.
Puloguramu
Yalnız bir şekilde, metal balık kapılar modern, temiz ve güzel görünüyor. Ekyo kiyinza okuba ekintu ekirungi eky’okugawula mu kifo eky’okubeera n’obujjuvu. Ekiragiro kino kiwandikawo ebitundu eby'olunyiriri era n'ebitundu eby'okulabirako, ebitundu eby'okulabirako, ebikwatibwako, ebikwatibwako, ebikwatibwako, ebikwatibwako, ebikwatibwako eby'omulimu ogw'ekitundu eky'omulimu. Ekitabo ekirala, n’ebirala. Ekiragiro kino kisobola okukolebwa mu:
L Balcony.
Oluvannyuma l.
L Window.
L Museum.
L Concert malls.
Nnyingi.
L Bathroom.
L Hotel.
Oluvannyuma l Office.
L Fireplace.
Enyunguli:
Ekiragiro kino kiwandikawo ekitundu eky'okulabirako eky'okulabirako, era n'okulabirako ekitongole eky'okulabirako.
L Spool packing: packaged metal bead curtin in rolls, and packed in the PE bags inside, out carton boxes.
Uteekateeka:


text:
Katikkiro wa Buganda Owek Charles Peter Mayiga agambye nti Buganda enyoleddwa nnyo olw’okufa kw’omusumba Augustine Yiga.
Katikkiro ayogedde ku mugenzi Yiga bangi gwebabadde bakazaako erya Abizaayo ng’omusajja abadde omukozi ennyo era omumalirivu mu byabadde akola.
Bino, Owek Mayiga abyogedde agenyiwaddeko e Kawaala ku Revival Christian Church okukubagiza ab’enju wamu n’abagoberezi b’omusumba Yiga.
Ayogedde ku mugenzi ng’omusajja abadde omujagujagu ekimusobozesezza okubaako n’eby’obugagga byakoze.
Ono ajjukizza abakungubazi nga Omusumba Yiga bweyali omu ku bantu abavaayo okwanukula omulanga gw’ettofaali mu kaweefube w’okunoonya ssente ez’okuzimba buggwe ku masiro wamu ne Masengere era nasiima abagoberezi b’ekkanisa eno olw’omutima omugabi gwebalaga.
Mungeri yeemu, Katikkiro alabudde abasumba okukomya okwelumbagana kubanga ebigambo by’enzirikiriza buli omu abitaputa bubwe, abasabye bawangane ebitiibwa mwebyo byebakiririzaamu.
Kinajjukirwa nti omusumba Yiga nga yakafa, Jackson Ssenyonga ng’ono ye nanyini kanisa ya Christian Life Church e Bwaise, yavuddeyo nayogerera omugenzi ebigambo abangi byegaambye nti byabadde tebiraga bugunjufu.
Ssenyonga yalangidde Yiga obufere, obwenzi nebirala bingi.
Yiga yafa mukiro ekyakeesa kulw’Okubiri oluvannyuma lw’okumala ebbanga nga apookya n’obulwadde mu ddwaliiro e Nsambya.
Katikkiro awerekeddwako Minisita w’amawulire era Omwogezi w’Obwakabaka, Owek Noah Kiyimba, Kaggo Agnes Nakibirige Ssempa, n’abaami ba Kabaka ab’enjawulo.


text:
1. Yimba, yimba tenda Nnyaffe, mwoyo olw’essanyu biibya,
Tenda nnyo eyazaala Yezu, asaanye okwagalwa.
Ekidd.: Tumutende ffe Maria,
Tuyimbe ffenna wamu.
Ekkula lyaffe Nnyaffe Ggwe.
Enteeka ebbanga lyonna.
2. Nnyaffe yamba beera kumpi nga sitaani atukema,
Mu eno ennyanja ensunda bw’eti, jangu Mmange nze ntaasa.
3. Ddunda Ggwe yakwasa anti eggwanika ly’ebirungi
Tuusa abaana w’ali Yezu, tajja kumma Ggwe by’osaba.
4. Vva ku aseemya n’oyo ow’enkwe, odduke omussi wuuyo,
Koowoola, yita oyo Nnyaffe, anaamukugobera.
5. Beera kumpi nange Mmange, mugole wa Yozefu
Yamba nve ku nsi eno nange, mbeere naawe mu ddembe.
6. Nnyaffe tuusa abaana gy’oli, tugumye nnyo nga tufa.
Mu eyo essaawa entiisa nnyingi, tutwale mangu gy’obeera.
DOWNLOAD LINK:


text:
Katikkiro wa Buganda, Charles Peter Mayiga, asisinkanye bajjajja abataka abakulu ab’obusolya n’abatangaaza ku bulamu bwa Ssaabasajja Kabaka Ronald Muwenda Mutebi II. Bano Owek. Mayiga abasanze mu Lubiri e Mmengo enkya ya leero era nga babadde bakulembeddwamu omukubiriza waabwe Nnamwama Augustine Mutumba.
Mu nsisinkano eno Mukuumaddamula awerekeddwa omumyuka asooka owa Katikkiro, Owek. Hajji Dr. Twaha Kigongo Kawaase, Minisita w’amawulire mu Bwabakabaka, Owek. Noah Kiyimba saako Minisita w’obuwangwa n’ennono, Owek. Kyewalabye Male, ate abataka bazze ne bakatikkiro b’ebika byabwe.
Kamalabyonna Mayiga abataka abategeezezza ku mbeera y’obulamu bwa Nnyinimu era n’abakakasa nga buli kimu bwekikoleddwa era nekikwatibwa mu ngeri esinga okubeera ey’ekikugu.
“Ensonga z’obulamu bwa Kabaka zifiibwako nnyo era abasawo obulwadde babumanyi ate babukolako.” Owek. Mayiga bw’akkaatirizza.
Bano Owek. Mayiga abakakasizza nti tewali bwetaavu bwa kutwala Nnyinimu mitala w’amayanja essaawa eno, kuba eby’okugenda ebweru si musono era wadde eby’obujjanjabi mu ggwanga biri bubi naye ate waliwo abasawo abakugu abasobola okujjanjaba Omuteregga obulungi.
Katikkiro Mayiga abataka abasabye obutagendera ku bya mitimbagano era singa abasawo banaalaba nti kyetaagisa Kabaka okutwalibwa ebweru, kijja kukolebwa era bw’atyo n’abasaba okugamba ku bazzukulu baabwe bakkakkane.
Ono yeewuunyizza omuntu abeera ewala okumanya obwetaavu bw’obujjanjabi Kabaka n’okumanya bye yeetaaga mu kaseera kuno nga tasoose kwefumiitiriza na kumanya nti Omutanda alina abantu abamwetoolodde era abamufaako obulungi.
Asabye abaganda okwongera okusabira Kabaka Mutebi Omukama amussuuse era tebaganya abo abeenoonyeza ebyabwe okubawugula. Ku nsonga z’okukulaakulanya n’okukuuma Obutaka obwenjawulo, Katikkiro Mayiga akoowodde abo abatannaba kuwandiisa nkiiko z’abayima abavunaanyizibwa ku bintu by’ekika, okukikola mu bwangu era n’asaba abo abakyalina enkaayana ku ttaka ly’obujjajja ensonga okuzikwata empola naye n’obwegendereza obwekitalo.
Omutaka Nnamwama Augustine Mutumba asiimye Katikkiro olw’ensisinkano eno n’agattako nti kibawadde essanyu okumanya ebituufu ebifa ku Magulunnyondo nga biva buteerevu mu kamwa ka Katikkiro Mayiga.
Nnamwama Mutumba asabye Obwakabaka okuteekawo enteekateeka okusomesa abaana n’abazzukulu mu b’abataka basobole okuganyula Obwakabaka, kuba okuva ne ku mirembe gy ‘abazungu, bano bammibwa omukisa okubangulwa wadde ng’abaana b’abaami baagufuna.
Oluvannyuma Katikkiro n’Abataka beevumbye akafubo akatakkiriziddwamu bannamawulire okwongera okuttaanya ku nsonga ez’enjawulo.


text:
Wakati Mu kyobeero ky’ekirwade ki Kolana ekisensede ensi yona, Abakiriza Ab’olubatu basazeewo bakungaanire ku banguliro ekyeberese mu kukola omukolo ogw’okumalak ekisiibo ekya Jjaja Ssewamala era nga gemadda ga Ssewamala.
Ekisiibo ekibeerawo buli mwaka kuluno singa sintaanya, amajukira gabade gakukwatirwa ku Lusozi Walusi ku Kitebe Ky’enzikiriza wabula olw’embeera y’ekirwade ki Namutta, kwekusalawo emikolo gibeere e Kyeberese ku Bbanguliro ku Liturgy ewa Kabona Katibba Ssalongo.
Omukolo Guno Gukulembedwaamu Ssabaabona w’enzikiriza y’obuwangwa N’ennono Jumba Lubowa Aligaweesa, Ssabaliturgy Kabona Wamala Mbago Katibba Ssalongo wamu n’abalala abatonoo.
Wano wabadewo okusadaaka Endiga Ng’akabonero ak’okuwaayo n’okwegayirira ekisonyiwo eri abantu balamu era ng’omukolo gw’okukuma Ebyooto nga bebaana baliwo.
Jumba Asaba
Jumba Eyabade anekede mu Majolobero G’enzikirza ng’akute Ddamula ow’obukuumi, Yasoose Kufukamira mu biffo ebyobwakatondo era okusaba n’okugulumiza oyo Tonda N’amaanyi wamu N’obuyinza.
Agulumizibwenga Attenderezebwenga aweebwenga ekitiibwa……..Essaala Etandika..
Bwatyo Ng’ali ne Kabona Wa tonda katibba weyasinzode n’asabira aabantu bona abali mu Nzikiriza wamu N’okusabira eggwa n’abakulembeze ate n’okusaba embeera ekakane. Ono oluvanyuma yasaabye abantu okwagala Tonda kwotade N’okumugulumiza .
Kyoka Ye Kabona Kabona Wamala Mbago Katibba nga Y’akulira ebbanguliro lino asabye abantu okwawula obulimba ku mazima mu Nzikiriza era bategeere nti enzikiriza Z’abagwiira zirina obulimba Bungi Nyo.
“Banafe bagamba katonda Yebasa Adam N’amusokoolamu Olubiriizi n’alukolamu Eva, Ekyo Kyabulimba ate enkoko, Ebiwuka n’ebyewalulra ani yabigyamu embiriizi” Katibba


text:
2 Bassekabaka
Essuula 21
Manase yali yaakamaze emyaka kkumi n'ebiri bwe yatanula okufuga; n'afugira emyaka amakumi ataano mu etaano mu Yerusaalemi: ne nnyina erinnya lye yali Kefuziba.
2 N'akola ebyali mu maaso ga Mukama ebibi ng'eby'emizizo bwe biri eby'ab'amawanga Mukama be yagoba mu maaso g'abaana ba Isiraeri.
3 N'azimba nate ebifo ebigulumivu Keezeekiya kitaawe bye yazikiriza; n'asimbira Baali ebyoto n'akola Asera nga Akabu kabaka wa Isiraeri bwe yakola n'asinza eggye lyonna ery'omu ggulu n'aliweereza.
4 N'azimba ebyoto mu nnyumba ya Mukama, Mukama gye yagambako nti Mu Yerusaalemi mwe nditeeka erinnya lyange.
5 Era n'azimbira eggye lyonna ery'omu ggulu ebyoto mu mpya ebbiri ez'ennyumba ya Mukama.
6 N'ayisa mu muliro mutabani we, n'akola eby'obufumu n'aba n'eby'obulogo, n'agendanga eri abo abaliko emizimu n'abalogo: n'akola obubi bungi mu maaso ga Mukama okumusunguwaza.
7 N'asimba ekifaananyi ekyole ekya Asera kye yakola mu nnyumba Mukama gye yagambako Dawudi ne Sulemaani mutabani we nti Mu nnyumba eno ne mu Yerusaalemi kye nneeroboza mu bika byonna ebya Isiraeri mwe nditeeka erinnya lyange emirembe gyonna:
8 so siriwabya nate bigere bya Isiraeri okuva mu nsi gye nnawa bajjajjammwe; kyokka bwe baneekuumanga okukola nga byonna bwe biri bye mbalagidde era ng'amateeka gonna bwe gali omuddu wange Musa ge yabalagira.
9 Naye ne batawulira: Manase n'abasendasenda okukola ebibi okusinga amawanga bwe gaakolanga Mukama ge yazikiriza mu maaso g'abaana ba Isiraeri.
10 Awo Mukama n'ayogerera mu baddu be bannabbi nti
11 Kubanga Manase kabaka wa Yuda akoze eby'emizizo bino era akoze obubi okusinga byonna Abamoli bye baakola abaamusooka, era ayonoonyesezza ne Yuda n'ebifaananyi bye:
12 Mukama Katonda wa Isiraeri kyava ayogera nti Laba, ndeeta ku Yerusaalemi ne Yuda obubi obwenkana awo, buli anaabuwuliranga n'okwamirira amatu ge gombi ne gaamirira.
13 Era ndireega ku Yerusaalemi omugwa ogw'e Samaliya n'ejjinja erigera ery'ennyumba ya Akabu: era ndisangula Yerusaalemi ng'omuntu bw'asangula essowaani, ng'agisangula era ng'agivunika.
14 Era ndisuula ekitundu ekifisseewo eky'obusika bwange ne mbagabula mu mukono gw'abalabe baabwe; kale balifuuka muyiggo era munyago eri abalabe baabwe bonna;
15 kubanga bakoze ebiri mu maaso gange ebibi ne bansunguwaza okuva ku lunaku bajjajjaabwe kwe baaviira mu Misiri ne leero.
16 Era nate Manase n'ayiwa omusaayi ogutaliiko musango, mungi nnyo okutuusa lwe yajjuza Yerusaalemi eruuyi n'eruuyi; obutasaako kwonoona kwe kwe yayonoonyesa Yuda ng'akola ebyali mu maaso ga Mukama ebibi.
17 Era ebikolwa ebirala byonna ebya Manase ne byonna bye yakola n'okwonoona kwe kwe yayonoona tebyawandiikibwa mu kitabo eky'eby'omu mirembe gya bassekabaka ba Yuda?
18 Manase ne yeebakira wamu ne bajjajjaabe n'aziikibwa mu lusuku olw'oku nnyumba ye ye, mu lusuku lwa Uzza: Amoni mutabani we n'afuga mu kifo kye.
19 Amoni yali yaakamaze emyaka amakumi abiri mu ebiri bwe yatanula okufuga; n'afugira emyaka ebiri mu Yerusaalemi: ne nnyina erinnya lye yali Mesullemesi muwala wa Kaluzi ow'e Yotuba.
20 N'akola ebyali mu maaso ga Mukama ebibi nga Manase kitaawe bwe yakola:
21 N'atambulira mu kkubo lyonna kitaawe lye yatambuliramu n'aweereza ebifaananyi kitaawe bye yaweereza n'abisinza:
22 n'ava ku Mukama Katonda wa bajjajjaabe n'atatambulira mu kkubo lya Mukama.
23 Abaddu ba Amoni ne bamwekobaana ne battira kabaka mu nnyumba ye ye.
24 Naye abantu ab'omu nsi ne batta abo bonna abeekobaana kabaka Amoni; abantu ab'omu nsi ne bafuula Yosiya mutabani we kabaka mu kifo kye.
25 Era ebikolwa ebirala byonna ebya Amoni bye yakola tebyawandiikibwa mu kitabo eky'eby'omu mirembe gya bassekabaka ba Yuda?
26 N'aziikibwa mu ntaana ye mu lusuku lwa Uzza: Yosiya mutabani we n'afuga mu kifo kye.


text:
Amawulire
Abantu 100 batwaliddwa mu malwaliro oluvanyuma lw’okulya emmere eyabakoze obubi
Ivan Ssenabulya
October 11th, 2021
Bya Musasi Waffe
Abantu abali mu 100 mu disitulikiti ye Busia, batereddwa ku bujanjabi, oluvanyuma lwokulya emmere eyabakoze obubi nga kigambibwa nti yabaddemu obutwa.
Bano embeera yabononesekedde, bwebalidde emmere mu kusaba okwabadde ku kitebbe kya disitulikiti mu gandaalo erya sabiiti.
Abali mu malwaliro kuliko omubaka wa gavumenti John Rex Achila, CAO Joseph Balisanyuka, omukubiriza wolukiiko lwa disitulikiti Charles Malowa nomumyuka we Alamanzani Mulira, ba kansala ne bananmwulire.
Bano baaguddemu ekiddukano nokulumizibwa mu lubuto oluvanyuma lwokulya ku mmere eno.
RDC Achila agambye nti ali ku ddwaliro lye Masafu gyafunira obujanjabi.


text:
OKUTEEKA OMUTIMA KU NDOGOYI
Ekiseera kitono ekyayita waliwo omukisa ogw’amanyi enyo mu kusooma ekitabo ekikwata ku “Mukiriza Omutufu.” Ekitabo kino kya wandiikibwa William Wilberforce Abamu kumwe mwawulira ku linnya lino era amanyikidwa nga omu kwabo abayamba nyo okuwera okusubula abaddu mu Bungereza mu kyasa ekya 18 ne 19 nga omusumba waffe Russell CT tanazalibwa.
Owoluganda mu ku kkiriza okwa mazima ayinza okulaba nga oku kkiriza kwabamu nga ekyambika (ekanisa yabulijjo) era nga okutagasa naye twetaaga okutwala ekiseera okutegeera omukiriza ono owabuljjo (Norminal believer) oyinza okwewunya okufuna obulongoofu mu mutima n’owulira okuswaala. Mu biseera bingi ogya kusanga mu kanisa eno akabonero akalaga nga balina omwoyo omutukuvu akola mu mu mitima gyabwe n’e mubulamu bwabwe, nga balina okwagala kwa masiya, nga bajjudde okuyayana kwo kuweereza Yesu, n'obukakamu, n’okusirika mu mutima. Empiisa nga zino teziriiko kibuuzo kyonna.
Ab’oluganda bwe tulemererwa okuba n’ekisa, omulabe waffe satani nga tunonya okutumalawo, natukuba obusaale asobole okutukiriza omulimu gwe, bwajja gyetuli ffe ab’omwoyo agya gyetuli n’obukambwe olwo nga anoonya ekitanggala kyaffe kiffe eri ab'ensi ebeere mu kwawula yawula ab’oluganda n’olugambo nga twogera obubi kubanaffe. Ebintu bino tebisaana kulabika mu b'oluganda abalina bendera ya mazima.
OKUYIGIRIZA OKUTALI KU KULU NYO.
Ab’oluganda waliwo okuyigiriza kwa Masiah okukulu enyo era omuntu yenna bwaba takulina taba mugoberezi wa mukama waffe Yesu, wabula waliwo okuyigiriza, nga kulungi, kwa mukisa naye nga sikukulu nyo eri omubiri gwa Yesu. Okuyigiriza kuno okukulu enyo abatukuvu babadde bakusanyukiramu okuva kulunaku lwa “Pentecost” n’okutusa leero.
Era naffe leero tulina engigiriza yemu, nagataako okutuwa omukisa gw’ekigambo mu kiseera kyaffe kino, ffe okuba n'amaanyi kyokka waliwo engiriza etali yansonga nyo ffe gyetuli kyokka nga yaliyansonga nyo eri abatusooka era nga balina okugugoberera basobole okuba ekitunde ku mubiri gwa Massiah.
Kuno kwekuyigiriza okukulu enyo eri ffena ab'omubiri gwa Massiah.
- Abaana ba Adamu bonna- Bayonona.
- Tewali atabagana ne katonda awatali sadaaka y’omununuzi Yeshua omufukeko amafuta amangi ennyo era OMwana was Kitaffe mu Ggulu.
- Yesu yajja munsi okuba sadaaka era omutango olwekiibi.
- Okuwaayo Omubiri gwaffe okuba Ssaddaka enaamu nga tuwereeza Omutonzi waffe. Olw’omutima gw’okununula omukiriza ayinza okweyawulira Katonda okuba omuwereeza nga saamu ekitibwa okuyitibwa kw'obulamu. Kuno abakiriza bonna bakituriza nga basalawo okubatizibwa mu linya lya Mukama waffe Yeshua Massiah eya tuffirira, olwo omuntu nassalawo okufiira awaamu ne Mukama we Yeshua mu kufa kwe era n'okuzikira awamu naye mukitibwa.
- Okujjula Omwoyo Omutukuvu.
Omukiriza bweyeyawulira Katonda okutusa ku nkomerero natukiriza okuyitibwa kwe awebwa omwoyo omutukuvu nasobola okutukiriza omulimu gw’okuwereeza kwe.
6. Okutekebwaako emikono gya bakadde.
Abakiriza bonna ab'omubiri ogumu ogwa Yeshua Massiah kibagwaniranga okuba
bakakamu abagondera abakadde abo abagora ekigambo kya Kitaffe gyebali nga
babasamu ekitiibwa ekibagwanira.
1Tim 5:17-22.
abafuga obulungi basaanyizibwe okuweebwanga ekitiibwa emirundi ebiri, okusinga abafuba mu kigambo n'okuyigiriza.
Kubanga ekyawandiikibwa kyogera nti Tosibanga mumwa gwa nte ewuula eŋŋaano. Era nti Akola emirimu asaanira empeera ye.
Tokkirizanga kiroope ku mukadde awatali bajulirwa babiri oba basatu.
Aboonoona obanenyezanga mu maaso g'abantu bonna, era n'abalala balyoke batyenga.
Nkukuutirira mu maaso ga Katonda, ne Kristo Yesu, ne bamalayika abalonde, weekuumenga ebyo awatali kusaliriza, nga tokola kigambo olw'obuganzi.
Toyanguyirizanga kussaako mikono ku muntu yenna, so tossanga kimu na bibi by'abantu abalala: weekuume obeerenga mulongoofu.
2Tim 1:6-7
Nkujjukiza okuseesanga ekirabo kya Katonda ekiri mu ggwe olw'okuteekebwako emikono gyange.
Kubanga Katonda teyatuwa ffe omwoyo ogw'okutya, wabula ogw'amaanyi era ogw'okwagala era ogw'okwegenderezanga.
7. OKuzuukira kw'abafu bonna abalungi nababi.
Ebik 24:15-16
Nnina essuubi eri Katonda, era nabo bennyini lye basuubira, nti walibaawo okuzuukira kw'abatuukirivu era n'abatali batuukirivu.
Era nnyiikira mu kigambo ekyo okubeeranga n'omwoyo ogutalina musango eri Katonda n'eri abantu ennaku zonna.
8. Omusango ogutaggwaawo.
2Abak 5:10
Kubanga ffe fenna kitugwanira okulabisibwa Massiah w'alisalira emisango; buli muntu aweebwe bye yakola mu mubiri, nga bwe yakola, oba birungi oba bibi.
Kale, bwe tumanya entiisa ya Mukama waffe, tusendasenda abantu, naye tulabisibwa eri Katonda: era nsuubira nga tulabisibwa ne mu myoyo gyammwe.
Ekibuuzo: (Question:) Abakiriza bwetufuba okutukiriza bino waggulu tubeera baluganda era byo byonna byetagibwa eri omukiriza yenna, ebisingako wano tukiriza nga si bikulu nyo gyetuli neri abkiriza bonna?
Naye bwetubeera munaku z’okukyalira kwaffe nga tufunye okutegeera okusingako awo, kirungi era nafe tufuna okugezesebwa okwamaanyi okutegeera kwaffe kwe kulina okujjawo.
Amagezi getuwa ab’oluganda n’abantu ba Katonda mwena munsi yonna, temuteeka kikoligo kyona eri ab’oluganda, okusuka ku njigiriza enkulu eya Mukama waffe Yesu eragiddwa waggulu, ab’oluganda babeere ba ddembe mu kukungana nga bakiriziganya wamu buli muntu ne munne.
Bwewabaawo okwawukana munjigiriza ey’omusingi gwaffe ogw'okukiriza kale kisanidde kibeewo olwo no waberewo okugenda mumaaso eri buli muntu kubanga awatali kubusabusa wateekwa okubaawo okukontana n'okuwakana okwa buli kiseera n’olwekyo kya magezi nnyo okwawukana.
Kigwanira okubaawo okwetegereza obulungi ensonga ey’okwawukana ng’aboluganda era bwetukiriza nga ab’oluganda tebasobola kugenda mumaaso wabula okwawulamu ekibiina, buli kibiina bayige bokka ekyo kya magezi nnyo. Kyo kikulu nyo okutegeera nti ab’oluganda bano abawukanye okusigala nga tumanyi nti tebeganye ndagaano y’omusaayi gwa Yesu era bona bakyali mu ndagaano eno enkulu era tubatwala nga baluganda. Kikulu nyo okulowooza gyemulaga mungeri eno?
Ab'oluganda tetukwatagana kubanga batulimba okutulowoozesa nti okubbala kwe biseera bya Baibuli, oba Pastor Russell oba obwakabaka nti byebitufula abenjawulo, era abasanidde okusinga ab'ekanisa eya bantu baboligyo.
Obwo bulimba bwenyini nga buvila ddala mu mbala ya Malala eva eri taata wa balimba Satani. Obwo bulimba ddala obutekako olukomera mu bukyamu, era buno bwe bulimba obwakwata banaffe, mikwano gyaffe abagalwa sibuli ffe kyetwagala okuyita nti ye emmere ey’omukiseera kyaffe nti kye kireta enjawulo wakati waffe nabalala wabula okubeera n’ebbaluwa ya Yeshua ewadikiddwa obulungi mutima gyaffe.
Kiki ekola njawulo? Bye bino wamanga;
Okusooka ffena tulina okudda eri ekigambo ekitukuvu.
Zab 51: 10
Ontondemu omutima omulongoofu, ai Katonda; Onzizeemu omwoyo omulungi munda yange.
Lukka 18: 10-14
Abantu babiri baalinnya mu yeekaalu okusaba, omu Mufalisaayo, omulala muwooza.
Omufalisaayo n'ayimirira n'asaba yekka ebigambo bino nti Ai Katonda, nkwebaza kubanga siri nga bantu balala bonna, abanyazi, abalyazaamaanyi, abenzi, newakubadde ng'ono omuwooza.
Nsiiba emirundi ebiri mu ssabbiiti; mpaayo ekitundu eky'ekkumi ku byonna bye nfuna.
Naye omuwooza n'ayimirira wala, n'atayagala na kuyimusa maaso ge mu ggulu, naye ne yeekuba mu kifuba ng'agamba nti Ai Katonda, onsaasire nze alina ebibi.
Mbagamba nti Oyo yakka okuddayo mu nnyumba ye ng'aweereddwa obutuukirivu okusinga oli; kubanga buli eyeegulumiza alitoowazibwa; n'oyo eyeetoowaza aligulumizibwa.
BEERA MUWOOZA SI MUFALISAAYO
Tusobola tutya okujjawo abafalisaayo mu ffe? Yebazibwe Katonda, tetwetaaga kutunula waala, tetwetaaga kumanya bingi nyo!
Laba okuyigiriza kwa Yeshua kuno okukulungi Mat 5:1-3
Bwe yalaba ebibiina, n'alinnya ku lusozi: n'atuula wansi, abayigirizwa be ne bajja gy'ali.
n'ayasamya akamwa ke, n'abayigiriza ng'agamba nti
Balina omukisa abaavu mu mwoyo: kubanga abo obwakabaka abw'omu ggulu bwe bwabwe.
Balina omukisa abali mu nnaku: kubanga abo balisanyusibwa.
Balina omukisa abateefu: kubanga abo balisikira ensi.
Laba ebigambo bya Yeshua nga byeyakozesanga bijjudde omukisa ogwamanyi
Tokola ensoobi okubuuzabizibwa omuntu omukakakmu n’oyo omutti. Abantu bangi abakakamu bamanyi nyo mu mbaala yaabwe okufanana nga Musa omusajja asiingayo okub omukakamu era omuteefu omukakamu bufanana n’omuntu omwaavu mu mwoyo. Kino kitegeeza kubeera muntu eyeewaddeyo okugondera okwagala kwa Katonda. Obukakamu bukulenbeze bwebirowoozo byaffe, obulungi n’okwefuga bigamikiriza ne wankubadde nga wabaddewo obunyifu nga Mukama agezeesa embaala yaffe ey’okukiriza.
Mat 5:6
Balina omukisa abalumwa enjala n'ennyonta olw'obutuukirivu: kubanga abo balikkusibwa.
Enjala eno yabutukirivu omuntu yenna alina omukisa alina enjala eno ey’obutukirivu.
Nalowoozanga ebyekyeegyo, ngamanyi nti okwagala obutukirivu kyangu nyo naye nazuulanga obukyayi n’obukambwe bw’ekibi bwe megana nabwo.
Ebirowoozo nga bino siri munonjo, sirimulungi sirimutukirivu ebyo birowoozo bya sitaani bya zimba muffe.
Amazima eg’ebuziba ago gegasinga okuba mazibwe nyo. Sogagera ku kubbala kwa baibuli (choronology), naye amazima agatukwatako n’etulaba nga tuli bubi mu mitima gyaffe.
Mazima tosobola kwagala butukirivu n’otokyawa bubi bwonna tekisoboka ekyo. Omutindo gwaffe ogw’okukyawa obubi gw’enkamira ddalal n’omutindo kwetwagalira obutukirivu.
Mat 5:7:
Balina omukisa ab'ekisa: kubanga abo balikwatirwa ekisa.
Laba kino amakulu gakyo oguna ekyo ky’owaddewo. Ekisa kya katonda sikyakupiima, ekisa kya Katonda kijjuvu nyo era kimala.
Kino kibala kyangu nyo era kireeta a kaseko ku mataama engeri ya Katonda eno eyewunyisa abba kitaffe atuwa amanyi ne bisumuruzo by’obwakabaka. Ekyama n’enkola ey’obuwanguzi yino.
Ekisa bwekyenkana kyetulaga abalala, era kyetulaga abalala, era kye kisa bwekyenkana Katonda kyatuwa. Gyetukoma okusonyiwa abatusobya naffe gyetukoma okusonyiyibwa katonda. Kale tosobola kuba n’akisa era bg’osonyiwa n’otaba muwombeefu, mukakamu era nga oli mwavu mu mwoyo, ebyo byonna kunyukuta ennya “Love” okwagala. Bwetubeera abaavu mu mwoyo omutma gwaffe guba guyayanira obutukirivu.
Mat.5:8
Balina omukisa abalina omutima omulongoofu: kubanga abo baliraba Katonda.
Wali olowoozeeza ku mulundi gwo ogusooka okula ku katonda? Na maaso naye nga simwukwolesebwa oba mungeri ya kabonero, naye okumulaba nga bwali? Nina essubi okumulaba! Naye waliyo ki ekisinga kwe kyo?
Yagala buli omu muntu mune.
Mat 5:9:
Balina omukisa abatabaganya: kubanga abo baliyitibwa baana ba Katonda.
Balina omukisa abayigganyizibwa olw'obutuukirivu: kubanga abo obwakabaka obw'omu ggulu bwe bwabwe.
Mmwe mulina omukisa bwe banaabavumanga, bwe banaabayigganyanga, bwe banaabawaayiranga buli kigambo kibi, okubavunaanya nze.
Musanyuke, mujaguze nnyo: kubanga empeera yammwe nnyingi mu ggulu: kubanga bwe batyo bwe baayigganya bannabbi abaasooka mmwe.
Mmwe muli munnyo gwa nsi; naye omunnyo bwe guggwaamu ensa, balirungamu munnyo nnabaki? Tegukyasaana nate, wabula okusuulibwa ebweru, abantu okugulinnyirira.
ABAANA BA KATONDA BONNA TUSAANA OKUBA EKITANGALA.
Mat 5:12 -15:
Musanyuke, mujaguze nnyo: kubanga empeera yammwe nnyingi mu ggulu: kubanga bwe batyo bwe baayigganya bannabbi abaasooka mmwe.
Mmwe muli musana gwa nsi.
Embala ng'eeyo waggulu buli muntu eya kkiriza gyetaaga okusikira obwakaba bwa Yahweh.
EMPEERA NGA NEENE NYO ERI ABO ABAFUUKA OMUNNYO N'EKITANGALA
Mmwe muli munnyo gwa nsi; naye omunnyo bwe guggwaamu ensa, balirungamu munnyo nnabaki? Tegukyasaana nate, wabula okusuulibwa ebweru, abantu okugulinnyirira.
So tebakoleeza ttabaaza okugivuunikira mu kibbo; wabula okugiteeka waggulu ku kikondo kyayo; nayo ebaakira bonna abali mu nju. Kale omusana gwammwe gwakenga bwe gutyo mu maaso g'abantu balabenga ebigambo ebirungi bye mukola, balyoke bagulumizenga Kitammwe ali mu ggulu.
Temulowoozanga nti najja okudibya amateeka oba ebya bannabbi: sajja kudibya, wabula okutuukiriza.
Kubanga mbagamba mazima nti Eggulu n’ensi okutuusa lwe biriggwaawo, ennukuta emu newakudde akatonnyeze akamu ak’omu Mateeka tekaliggwaawo, Okutuusa byonna lwe birimala okutuukirira.
MBAGALIZA OKUFUUKA OMUSANA NE KITANGALA MUNSI.
Muganda wammwe mu kkiriza
Laban Ssewanyana Wakiso Ecclessia.


text:
11:1 1Bk 4:32Oluyimba lwa Sulemaani olusinga ennyimba zonna.
Omwagalwa
21:2 Lu 4:10Leka annywegere n’emimwa gye
kubanga okwagala kwo kusinga envinnyo,
31:3 a Lu 4:10 b Mub 7:1 c Zab 45:14n’amafuta go gawunya akaloosa akalungi;
erinnya lyo liri ng’amafuta agattululwa,
era abawala kyebava bakwagala.
41:4 Zab 45:15Baako ne gy’ontwala, yanguwa!
Kabaka ansembezezza kumpi nnyo antutte mu bisenge bye.
Abemikwano
Tunaasanyuka ne tukujagulizaamu;
era tunaatendereza okwagala kwo okusinga envinnyo.
Omwagalwa
Nga batuufu okukwegomba!
51:5 a Lu 2:14; 4:3 b Lu 2:7; 5:8; 5:16Ndi muddugavu, ndi mulungi,
Mmwe abawala ba Yerusaalemi
muli ng’eweema ez’e Kedali,1:5 Abantu b’e Kedali baali Bawalabu abaabeeranga mu bukiikaddyo obw’obuvanjuba wa Edomu. Baabeeranga mu weema ze baakolanga mu maliba g’embuzi enzirugavu.
era ng’entimbe za Sulemaani.
61:6 Zab 69:8; Lu 8:12Temuntunuulira kubanga ndi muddugavu,
olw’okuba omusana gunjokezza.
Batabani ba mmange baansunguwalira;
ne bandagira okukuuma ennimiro ez’emizabbibu.
Ennimiro yange ngigayaaliridde.
71:7 Lu 3:1-4; Is 13:20Ntegeeza ggwe gwe njagala, gy’oliisiza ekisibo kyo,
ne gy’owumuliza endiga zo mu ssaawa ez’omu ttuntu.
Lwaki mbeera ng’omukazi eyeebisse amaaso
nga nninaanye ebisibo eby’abanywanyi bo?
Abemikwano
81:8 Lu 5:9; 6:1Bw’oba nga tomanyi, ggwe omukyala asinga bonna obulungi,
goberera ekkubo endiga lye zikutte,
ogende oliisize embuzi zo ento,
okumpi n’eweema z’abasumba.
Owoomukwano
91:9 2By 1:17Omwagalwa wange,
nkugeraageranya n’embalaasi esika amagaali ga Falaawo.
101:10 a Lu 5:13 b Is 61:10Amatama go galabika bulungi ng’oyambadde ebikomo eby’oku matu,
n’ensingo yo nerabika bulungi ng’erimu eby’omu bulago eby’omuwendo.
11Tunaakukolera eby’oku matu ebya zaabu,
nga birina amapeesa aga ffeeza.
Omwagalwa
121:12 Lu 4:11-14Kabaka bwe yali ng’atudde ku mmeeza ye,
akawoowo kange ne kamuwunyira bulungi.
13Muganzi wange ali ng’ensawo eya kaloosa aka mooli1:13 Mooli kaloosa kalungi nnyo akakolebwa okuva mu balusamu nga kasangibwa mu Esiyopya, ne mu Buyindi, ne mu nsi za Buwalabu. Mooli yakozesebwanga ng’obuwoowo mu biseera ebyo gye ndi,
ng’awummulidde mu kifuba kyange.
141:14 a Lu 4:13 b 1Sa 23:29Muganzi wange ali ng’ekiganda eky’ebimuli ebya kofera1:14 Kofera kimuli ky’akaloosa kalungi, era kikolebwamu obuwoowo.
ebivudde mu nnimiro ez’emizabbibu ez’e Engedi.1:14 Engedi nsulo y’amazzi esangibwa ku luuyi olw’obugwanjuba bw’Ennyanja ey’Omunnyo, era we luli wamerawo ebimera ebyakaloosa bingi.
Owoomukwano
151:15 a Lu 4:7 b Lu 2:14; 4:1; 5:2, 12; 6:9Laba, oli mubalagavu, omwagalwa wange
oli mubalagavu olabika bulungi.
Amaaso go mayiba.
Omwagalwa
16Olabika bulungi muganzi wange,
era onsanyusa.
Ekitanda kyaffe kya muddo muto.
Owoomukwano
171:17 1Bk 6:9Emikiikiro gy’ennyumba yaffe mivule,
n’enzooba zaffe nkanaga.